Daniel 3 | Biblia Le Internet Dzi | Xexe Yeye Gɔmeɖeɖe\nFia Nebukadnezar ƒe sikalegba la (1-7)\nFia bia be woasubɔ legba la (4-6)\nWotso Hebrivi etɔ̃awo nu be womeɖo to o (8-18)\n“Míele wò mawuwo subɔ ge o” (18)\nWotsɔ wo ƒu gbe ɖe kpodzo me (19-23)\nWoɖe wo nukutɔe le dzoa me (24-27)\nFia la do Hebritɔwo ƒe Mawu la ɖe dzi (28-30)\n3 Fia Nebukadnezar wɔ sikalegba si kɔ abɔklugui blaade,* eye wòkeke abɔklugui ade.* Eye wòlii ɖe Dura tagba le Babilon fiaɖuƒea ƒe nuto* me. 2 Eye Fia Nebukadnezar dɔ amewo ɖa be woaƒo nuto gã dziɖulawo, nuto sue dziɖulawo, nutodziɖulawo, adaŋudelawo, kesinɔnuwo dzi kpɔlawo,* ʋɔnudrɔ̃lawo, nyadrɔ̃lawo kple nutoawo katã dzi kpɔlawo nu ƒu, ne woava kɔ legba si Fia Nebukadnezar li la ŋu. 3 Ale nuto gã dziɖulawo, nuto sue dziɖulawo, nutodziɖulawo, adaŋudelawo, kesinɔnuwo dzi kpɔlawo,* ʋɔnudrɔ̃lawo, nyadrɔ̃lawo kple nutoawo dzi kpɔlawo katã va ƒo ƒu, be woakɔ legba si Fia Nebukadnezar li la ŋu. Eye wotsi tsitre ɖe legba si Nebukadnezar li la ŋgɔ. 4 Eye gbeƒãɖela la do ɣli sesĩe be: “Oo amehawo, dukɔwo kple gbegbɔgblɔ ɖe sia ɖe dolawo, wole se dem na mi be, 5 ne miese lãdzo, dze, gakasaŋku, saŋku, kasaŋku, dze nuevee kple haƒonu vovovoawo ƒe ɖiɖi la, ekema miabɔbɔ ade ta agu na sikalegba si Fia Nebukadnezar li la. 6 Ame si mabɔbɔ ade ta agu o la, woatsɔe aƒu gbe ɖe kpodzo si le bibim flaflafla la me enumake.”+ 7 Eya ta esi dukɔwo katã se lãdzo, dze, gakasaŋku, saŋku, kasaŋku kple haƒonu vovovoawo ƒe ɖiɖi ko la, amehawo, dukɔwo kple gbegbɔgblɔ ɖe sia ɖe dolawo katã bɔbɔ de ta agu na sikalegba si Fia Nebukadnezar li la. 8 Ɣemaɣi la, Kaldeatɔ aɖewo va tso Yudatɔwo nu.* 9 Eye wogblɔ na Fia Nebukadnezar be: “Fia nenɔ agbe tegbee. 10 Oo fia, wòe de se be, ame sia ame si se lãdzo, dze, gakasaŋku, saŋku, kasaŋku, dze nuevee kple haƒonu vovovoawo ƒe ɖiɖi la nabɔbɔ ade ta agu na sikalegba la; 11 eye be ame sia ame si mabɔbɔ ade ta agu o la, woatsɔe aƒu gbe ɖe kpodzo si le bibim flaflafla la me.+ 12 Ke Yudatɔ aɖewo li, siwo nètsɔ ɖo Babilon dziɖuɖudɔwo nu, siwo nye Sadrak, Mesak kple Abednego.+ Oo fia, ŋutsu siawo medea bubu aɖeke ŋuwò o. Womesubɔa wò mawuwo o, eye wogbe tadede agu na sikalegba si nèli la.” 13 Ale dzi ku Nebukadnezar wòdo dɔmedzoe helĩhelĩ, eye wòɖe gbe be woakplɔ Sadrak, Mesak kple Abednego vɛ. Eya ta wokplɔ ŋutsu siawo va fia la ŋkume. 14 Eye Nebukadnezar bia wo be: “Sadrak, Mesak kple Abednego, nyateƒee wònye be miegbe be yewomasubɔ nye mawuwo o,+ eye yewomade ta agu na sikalegba si meli la oa? 15 Azɔ ne miese lãdzo, dze, gakasaŋku, saŋku, kasaŋku, dze nuevee kple haƒonu vovovoawo ƒe ɖiɖi la, ekema miabɔbɔ ade ta agu na legba si mewɔ la. Ke ne miegbe tadede agu nɛ la, ekema woatsɔ mi aƒu gbe ɖe kpodzo bibi la me enumake. Eye mawu kae ate ŋu aɖe mi tso asinye me?”+ 16 Eye Sadrak, Mesak kple Abednego ɖo eŋu na fia la be: “Oo Nebukadnezar, mehiã be míagaɖe mía ɖokui nu le nya sia me hafi o. 17 Ne wotsɔ mí ƒu gbe ɖe dzoa me hã la, mía Mawu si subɔm míele la ate ŋu aɖe mí tso kpodzo bibi la me, eye aɖe mí tso asiwò me, Oo fia.+ 18 Ke ne mele alea o hã la, Oo fia, nyae be míele wò mawuwo subɔ ge o, eye sikalegba si nèli la, míele ta de ge agu nɛ o.”+ 19 Ale dzi ku Nebukadnezar vevie ɖe Sadrak, Mesak kple Abednego ŋu, eye eƒe mo trɔ,* eye wòɖe gbe be woado dzo ɖe kpodzoa me wòaxɔ dzo zi gbɔ zi adre wu ale si wodonɛ tsã. 20 Eye wòɖe gbe na ŋutsu sesẽ kako aɖewo le eƒe aʋakɔa me be woabla Sadrak, Mesak kple Abednego atsɔ aƒu gbe ɖe kpodzo si le bibim flaflafla la me. 21 Ale wobla ŋutsu siawo, eye woƒe awudziwuiwo, awuwo, kukuwo kple nudodo bubuwo le wo ŋu wotsɔ wo ƒu gbe ɖe kpodzo si le bibim flaflafla la me. 22 Esi fia la ƒe nya la nu sẽ, eye wòna wodo dzo ɖe kpoa me wògbɔ eme ta la, dzoƒaɖea wu ŋutsu sesẽ siwo tsɔ Sadrak, Mesak kple Abednego ƒu gbe ɖe dzoa me la. 23 Ke ŋutsu etɔ̃ siawo, Sadrak, Mesak kple Abednego le babla wotsɔ ƒu gbe ɖe kpodzo si le bibim flaflafla la me. 24 Kasia vɔvɔ̃ ɖo Fia Nebukadnezar wòtso kpla. Ebia eƒe fiaŋumegãwo be: “Ðe menye ŋutsu etɔ̃e míebla tsɔ ƒu gbe ɖe dzoa me oa?” Woɖo eŋu na fia la be: “Ɛ̃, fia.” 25 Egblɔ be: “Kpɔ ɖa! Mele ŋutsu ene kpɔm, ka tu le wo ŋu, wole zɔzɔm le dzoa me, eye nu vevi aɖeke mewɔ wo o, eye ame enelia ƒe nɔnɔme le abe mawuwo ƒe vi ene.” 26 Eye Nebukadnezar te ɖe kpodzo bibi la ŋu, eye wògblɔ be: “Sadrak, Mesak kple Abednego, mi Mawu Dziƒoʋĩtɔ la ƒe subɔlawo,+ mido va afii!” Ale Sadrak, Mesak kple Abednego do le dzoa me. 27 Eye nuto gã dziɖulawo, nuto sue dziɖulawo, nutodziɖulawo kple fiaŋumegã siwo ƒo ƒu ɖe afi ma+ la lé ŋku ɖe ŋutsu siawo ŋu hekpɔ be dzoa mewɔ naneke ŋuti na wo o,+ eye be woƒe taɖa ɖeka hɔ̃ hã mefiã o, naneke mewɔ woƒe awuwo o, eye dzo meʋẽ le wo ŋu hã o. 28 Eye Nebukadnezar gblɔ be: “Woakafu Sadrak, Mesak kple Abednego ƒe Mawu,+ ame si dɔ eƒe dɔla ɖa wòva ɖe eƒe subɔlawo. Woɖo ŋu ɖe eŋu, eye wogbe fia la ƒe sedede dzi wɔwɔ helɔ̃ faa be yewoaku, elabena wogbe be yewomasubɔ alo ade ta agu na mawu aɖeke o, negbe woawo ŋutɔ ƒe Mawu ko.+ 29 Eya ta mele se dem be, dukɔ alo gbegbɔgblɔ ɖe sia ɖe me tɔ si agblɔ nya vɔ̃ aɖe ɖe Sadrak, Mesak kple Abednego ƒe Mawu ŋu la, woaflii kakɛkakɛe, eye woƒe aƒewo azu nugododeƒe;* elabena mawu bubu aɖeke meli, si ate ŋu aɖe ame abe eya ene o.”+ 30 Ale fia la do Sadrak, Mesak kple Abednego ɖe dzi* le Babilon fiaɖuƒe*+ la me.\n^ Anɔ meta 27. Kpɔ Megbenyawo B14.\n^ Anɔ meta 2.7. Kpɔ Megbenyawo B14.\n^ Alo, “gadzikpɔlawo.”\n^ Alo, “va zɔ Yudatɔawo gɔme.”\n^ Alo, “ale be eƒe nɔnɔme trɔ kura.”\n^ Alo, “na eme nyo na Sadrak, Mesak kple Abednego.”\n^ Alo, “fiaɖuƒea ƒe dziɖuƒe.”


Bible Verses On The Topic: Gossip -> Sins\n2 Korintotɔwo 12:20\nElabena mele vɔvɔ̃m bena, ne meva mia gbɔ la, nyemakpɔ mi abe alesi mele didim ene o, eye miawo la míakpɔ nye hã, abe alesi miele didim o ene; bena dzrewɔwɔwo, ŋuʋaʋãwo, dɔmedzoedodowo, dzrehehewo, ameŋuzɔzɔwo, sakplisasawo, ɖokuidodoɖedziwo, nyamanyamawɔwɔwo anɔ anyi,\nMegasa sakpli o. Wò nu meganɔ ŋutasẽla ƒe nya me, be nazu aʋatsoɖaseɖila o.\nNe amea de bua eɖokui bena, mawusubɔla yenye, eye medea ga eƒe ade o, ke wòblea eƒe dzi la, nenem me sia ƒe subɔsubɔ enye dzodzro.\nNɔviwo, migadzu mia nɔewo o! Amesi ke dzua nɔvia, eye wòdrɔ̃ ʋɔnui la, edoa vlo se la, eye wòdrɔ̃ ʋɔnu se la. Ke ne edrɔ̃ ʋɔnu se la la, menye se la dziwɔla o, ke boŋ se la ƒe ʋɔnudrɔ̃la nènye.\n3 Mose 19:16\nMeganye sakplitɔ nɔ yiyim le wò dukɔ me viwo dome o; eye megaka ɖe dzi, be woatso kufia na hawòvi o. Nyee nye Yehowa!\n Amesi léa fu ame le adzame la, alakpanue; eye amesi ha ame gɔme la, bometsilae. Dadaƒu megbea nuƒoƒo vivivo me o, ke amesi kpɔa eƒe nuyiwo dzi la, nunyalae.\n Yakamewo ƒe nuƒoƒo tsrɔ̃a wo haviwo; ke nunya wotsɔna ɖea ame dzɔdzɔewoe. Ne enyo na ame dzɔdzɔewo la, ɖu kpɔa dzidzɔ; eye ne ame vɔ̃ɖiwo tsrɔ̃ la, aseye ɖina. Nuteƒewɔlawo ƒe yayra nana ɖu ƒe ŋkɔ ɖea dzi; ke ame vɔ̃ɖiwo ƒe nu nana wogbãnɛ ƒua anyi. Ame manyanu doa vlo ehavi; ke ame nyanu zia kpi. Amegɔmezɔla nua go nya ɣaɣla, ke nyateƒetɔ ɣlaa nya.\nAlakpatɔ dea dzre aƒe, eye sakplitɔ mãa xɔlɔ̃wo dome.\nAmesi ɖia dziɖaɖa ɖe to me la, ele lɔlɔ̃ dim, ke amesi hea nya xoxo ɖe go la, klãa xɔlɔ̃wo dome.\n Sakplitɔ ƒe nyawo le ahe nuɖuɖu ŋanɛ ene, woɖea ɖɔme ke. Amesi wɔa alɔgblɔlɔ le ɖɔ ŋu la, nugblẽla nɔvl wonye. Yehowa ƒe ŋkɔ enye mɔ sesẽ; afima ame dzɔdzɔe la sina yina, eye wònɔa dedie. Kesinɔtɔ ƒe nuwo nye eƒe du sesẽ, eye wobuna be, gli kɔkɔwo wonye. Hafi ame nadze anyi la, eƒe dzi dana gbã; ɖokuibɔbɔ doa ŋgɔ na bubu. Ne amea de mekpe se nya, hafi do eŋu o la, bometsitsi kple ŋukpe wonye nɛ. Ŋutsu ƒe dzidodo tsɔa eƒe fukpekpewo, ke ne wɔna vɔ le dzidodo ŋu la, ameka atsɔ eya? Nugɔmesela ƒe dzi kpɔa sidzedze, eye nunyala ƒe to dia sidzedze yome. Amegbetɔ ƒe nunana naa alɔmeɖeƒee, eye wòkplɔnɛ yia ame ŋkutawo ŋku mee. Ame gbãtɔ dzena ahe dzɔdzɔetɔ ene le dzrenya me; ke evelia va ɖea egɔme ɖe go. Nudzidze tsia dzre nu, eye wòtsoa nya me na ŋusẽtɔwo. Nɔvi, si ŋu woda vo ɖo la, tri akɔ wu du sesẽ, eye dzrewɔwɔ le abe fiasã ƒe gametiwo ene. Ŋutsu ƒe nu ƒe kutsetse aɖi ƒo na eƒe ƒoɖo, eye eƒe nuyiwo ƒe nukpɔkpɔ aɖi ƒo nɛ. Ku kple agbe le aɖe si me, amesi dze xɔlɔ̃e, aɖu eƒe kutsetsewo.\nAmesi nye sakplitɔ le yiyim la, nua go nya ɣaɣla; eyata megaɖe ha kple nu kpoli ƒola o.\nNe nake vɔ la, dzo tsina; eye ne sakplitɔ meli o la, ɖoɖoe zina le dzrewɔwɔ nu.\nAmekae le agbe dim, amesi lɔ̃a ŋkeke geɖe, be yeakpɔ dzɔ gbenyuie?\nEye ne amea ɖe va kpɔ ye ge ɖa la, edaa alakpa; eƒe dzi ƒoa nu vɔ̃ɖi nu ƒu, eye wòdona ɖagblɔnɛ.\nYehowa, ɖo dzɔla na nye nu, eye nabu nye nuyiwo ƒe mɔnu ŋu!\n Bometsila ƒe nuyiwo dea dzre aƒe, eye eƒe nu yɔa ameƒoƒo ɖa. Bometsila ƒe nu enye eƒe gbegblẽ, eye eƒe nuyiwo nye mɔ na eya ŋulɔ ƒe agbe.\n1 Timoteo 5:13-14\n Eye wosrɔ̃a kuviawɔwɔ hã henɔa tsatsam tso aƒe me yi aƒe me; eye menye, kuvia ɖeɖeko wowɔna o, ke boŋ wonye nu kpoloe ƒolawo kple yakanuwɔlawo hã henɔa nya madzetowo gblɔm. Eyata mele didim bena, ahosi, siwo metsi haɖe o la, naɖe srɔ̃, adzi viwo, akpa woƒe aƒewo dzi, bene woagaɖe mo na adikãtɔ la, ne wòadzu hame la o.\n1 Timoteo 3:9-11\n woalé xɔse ƒe nya ɣaɣla la ɖe asi le dzitsinya dzadzɛ me. Ke woado amesiawo hã akpɔ gbã, eye ne mokaka mele wo ŋu o la, ekema mina woasubɔ. Nenema ke nyɔnuwo hã nalé wo ɖokui nyuie: Woaganye ameŋuzɔlawo o, woanye amè ɖɔŋuɖowo, nuteƒewɔlawo le nusianu me.\n Ne nake vɔ la, dzo tsina; eye ne sakplitɔ meli o la, ɖoɖoe zina le dzrewɔwɔ nu. Aka nyia dzo, eye nake doa dzo, nenema ŋutsu dzretɔ traa dzre ɖoe. Sakplitɔ ƒe nyawo le abe nuɖuɖu vivi ene, eye wodea keke dɔ me ke.\n amesiwo yɔ taŋ kple madzɔmadzɔnyenye katã: Ahasiwɔwɔ, vɔ̃ɖiwɔwɔ, nu tovo wɔwɔ, ŋubiabiã; eye woyɔ fũ kpakple ŋuʋaʋã, amewuwu, dzrewɔwɔ, beble, apasa; sakplisalawo, ameŋuzɔlawo, amesiwo léa Mawu ɖe lu me, vlodolawo, dadalawo, adegbe ƒuƒlu ƒolawo, amesiwo toa nu vɔ̃ɖi vɛ, amesiwo meɖoa to woƒe dzilawo o, ame masenugɔmewo, nubabladzidalawo, amesiwo melɔ̃a ame ƒe nya o, amesiwo gbea avuléle kple ame makpɔnublanuiwo; amesiwo nya Mawu ƒe nuɖoanyi dzɔdzɔe la kɔte bena, amesiwo wɔa nusiawo la, wodze ku; eye womewɔa nusiawo ɖeɖeko o, hafi boŋ wokpɔa dzidzɔ le amesiwo wɔne la hã ŋuti.\n bena ame tsitsiwo nanye ɖokuidziɖulawo, ɖokuiléla nyuiwo, ame ɖɔŋuɖowo, eye woanɔ blibo le xɔse, lɔlɔ̃ kple dzidodo me. Nenema ke nyɔnu tsitsiwo hã nanɔ anyi, abe alesi wòdze nyɔnu kɔkɔewo ene: Wòaganye ameŋuzɔlawo o, wòaganye aha geɖe nola wo o; ke boŋ woanye nu nyui fialawo, bene woaxlɔ̃ nu ɖetugbiwo, ne woalɔ̃ wo srɔ̃wo kple wo viwo, woanye ɖokuidziɖulawo, ame dzadzɛwo, aƒe me dɔwɔlawo, dɔmenyotɔwo, eye woabɔbɔ wo ɖokui na woa ŋutɔ wo srɔ̃wo, bena woagagblɔ busunya ɖe mawunya la ŋuti o.\n Eye alesi womebu eŋu bena, woalé Mawu ƒe sidzedze ɖe asi o la, nenema Mawu hã tsɔ wo de asi na tamebubu, si medze o, bene woawɔ nusiwo medze o; amesiwo yɔ taŋ kple madzɔmadzɔnyenye katã: Ahasiwɔwɔ, vɔ̃ɖiwɔwɔ, nu tovo wɔwɔ, ŋubiabiã; eye woyɔ fũ kpakple ŋuʋaʋã, amewuwu, dzrewɔwɔ, beble, apasa; sakplisalawo, ameŋuzɔlawo, amesiwo léa Mawu ɖe lu me, vlodolawo, dadalawo, adegbe ƒuƒlu ƒolawo, amesiwo toa nu vɔ̃ɖi vɛ, amesiwo meɖoa to woƒe dzilawo o, ame masenugɔmewo, nubabladzidalawo, amesiwo melɔ̃a ame ƒe nya o, amesiwo gbea avuléle kple ame makpɔnublanuiwo; amesiwo nya Mawu ƒe nuɖoanyi dzɔdzɔe la kɔte bena, amesiwo wɔa nusiawo la, wodze ku; eye womewɔa nusiawo ɖeɖeko o, hafi boŋ wokpɔa dzidzɔ le amesiwo wɔne la hã ŋuti.


Ame Alafawo Kpɔ Yesu Do Ŋgɔ Na Pentekoste Ŋkekea | Yesu Ƒe Agbemeŋutinya\nGBE BUBU Afrikaans Albanian Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Kwanyama Lingala Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nepali Nigerian Pidgin Norwegian Nyaneka Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Uzbek (Roman) Vietnamese Wallisian Waray-Waray Yoruba\nAme Alafawo Kpɔe Do Ŋgɔ Na Pentekoste Ŋkekea\nMATEO 28:16-20 LUKA 24:50-52 DƆWƆWƆWO 1:1-12; 2:1-4\nYESU ÐE EÐOKUI FIA AME GEÐE\nEDZO YI DZIƑO\nYESU KƆ GBƆGBƆ KƆKƆE ÐE NUSRƆ̃LA 120 DZI\nLe Yesu ƒe tsitretsitsi megbe la, ewɔ ɖoɖo be yeƒe apostolo 11-awo nado go ye le to aɖe dzi le Galilea. Nusrɔ̃la bubu siwo ade 500 hã nɔ afi ma, eye le gɔmedzedzea me la, wo dometɔ aɖewo nɔ ɖi kem. (Mateo 28:17; 1 Korintotɔwo 15:6) Gake nya si Yesu gblɔ azɔ la na wo katã woka ɖe edzi be ele agbe vavã.\nYesu gblɔ na wo be Mawu tsɔ ŋusẽ si le dziƒo kple anyigba dzi la katã de asi na ye. Eya ta egblɔ na wo be: “Miheyi ɖawɔ dukɔwo katã me tɔwo woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la ƒe ŋkɔ me, miafia wo be woawɔ nu siwo katã ƒe se mede na mi la dzi.” (Mateo 28:18-20) Ɛ̃, menye ɖeko Yesu le agbe o, ke edi vevie hã be woaɖe gbeƒã nya nyuia.\nYesu yomedzelawo katã, siwo dome ŋutsuwo, nyɔnuwo kple ɖeviwo le lae wòde dɔ asi na be woawɔ amewo woanye nusrɔ̃lawo. Tsitretsiɖeŋulawo adze agbagba be yewoatsi woƒe gbeƒãɖeɖe kple nufiafia dɔa nu, gake Yesu de dzi ƒo na wo esi wògblɔ be: “Wotsɔ ŋusẽ si le dziƒo kple anyigba dzi la katã de asi nam.” Nu kae esia fia na eyomedzelawo? Egblɔ na wo be: “Kpɔ ɖa, meli kpli mi ŋkekeawo katã va se ɖe nuɖoanyia ƒe nuwuɣi.” Yesu megblɔ be ame siwo katã kpɔa gome le gbeƒãɖeɖe nya nyuia me lae woana ŋusẽe be woawɔ nukudɔwo o. Ke hã gbɔgbɔ kɔkɔea anɔ kpli wo.\nLe wo katã me la, Yesu ɖe eɖokui fia eƒe nusrɔ̃lawo ‘le ŋkeke blaene me’ le eƒe tsitretsitsi megbe. Eɖe eɖokui fia eyomedzelawo le ŋutilã me le mɔ vovovowo nu tsɔ ɖee “fia wo be yele agbe to kpeɖodzi geɖe siwo ŋu kakaɖedzi le la dzi,” eye wòƒo nu na wo “tso Mawu Fiaɖuƒe la ŋu.”—Dɔwɔwɔwo 1:3; 1 Korintotɔwo 15:7.\nAnɔ eme be esime apostoloawo ganɔ Galilea ye Yesu gblɔ na wo be woatrɔ ayi Yerusalem. Esime wòkpe kpli wo le dua me la, egblɔ na wo be: “Migadzo le Yerusalem o, ke boŋ minɔ nu si ŋugbe Fofo la do, si ŋu nya miese tso gbɔnye la lalam; elabena tsie Yohanes tsɔ nyrɔ amewo, ke le ŋkeke ʋɛ aɖewo megbe la, gbɔgbɔ kɔkɔe ye woatsɔ anyrɔ mi.”—Dɔwɔwɔwo 1:4, 5.\nEmegbe Yesu gakpe kple eƒe apostoloawo. Ekplɔ wo do goe “va se ɖe keke Betania,” si le Amitoa ŋu le eƒe ɣedzeƒekpa dzi ke. (Luka 24:50) Togbɔ be Yesu gblɔ nya geɖe na wo tso eƒe dzodzo ŋu va yi hã la, wogasusui kokoko be le mɔ aɖe nu la, eƒe Fiaɖuƒea anɔ anyigba dzi.—Luka 22:16, 18, 30; Yohanes 14:2, 3.\nApostoloawo bia Yesu be: “Aƒetɔ, ɖe nègbugbɔ le fiaɖuƒe la ɖom anyi na Israel le ɣeyiɣi sia mea?” Eɖo eŋu na wo kpuie ko be: “Mehiã be mianya ɣeyiɣi alo azãgbe siwo Fofo la ɖo le eya ŋutɔ ƒe ŋusẽ nu la o.” Eyome egate gbe ɖe dɔ si wòle be woawɔ la dzi esi wògblɔ be: “Miaxɔ ŋusẽ ne gbɔgbɔ kɔkɔe la va mia dzi, eye mianye nye ɖasefowo le Yerusalem kple Yudea blibo la katã kple Samaria, va se ɖe anyigba ƒe seƒe ke.”—Dɔwɔwɔwo 1:6-8.\nApostoloawo nɔ Amitoa dzi kple Yesu si wofɔ ɖe tsitre la esime wòde asi dziƒoyiyi me. Kasia alilikpo aɖe va xe wo ŋkume. Le Yesu ƒe tsitretsitsi megbe la, eɖe eɖokui fia le ŋutilã me le mɔ vovovowo nu. Ke azɔ la, amegbetɔŋutilã si me Yesu ɖe eɖokui fia le le go sia me la trɔ zu gbɔgbɔŋutilã, eye wòdzo yi dziƒo abe gbɔgbɔmenuwɔwɔ ene. (1 Korintotɔwo 15:44, 50; 1 Petro 3:18) Esime apostolo wɔnuteƒeawo fɔ ŋku ɖe edzi le ekpɔm la, ‘ŋutsu eve le awu ɣiwo me’ va tɔ ɖe wo gbɔ. Wonye mawudɔla siwo do amegbetɔŋutilã, eye wobia be: “Galilea ŋutsuwo, nu ka tae mietɔ ɖi le dziƒo kpɔm? Yesu sia si woxɔ tso mia gbɔ yi dziƒo la, ava nenema ke abe ale si miekpɔe wòle dziƒo yim ene.”—Dɔwɔwɔwo 1:10, 11.\nYesu medzo le anyigba dzi le hoowɔwɔ me o, eye eyomedzela wɔnuteƒewo koe kpɔ eƒe dzodzoa teƒe. ‘Nenema kee’ eƒe tɔtrɔgbɔ hã anɔ—manye le hoowɔwɔ me o, eye eyomedzela wɔnuteƒewo koe akpɔ eƒe anyinɔnɔ le Fiaɖuƒeŋusẽ me adze sii.\nApostoloawo trɔ yi Yerusalem. Le ŋkeke siwo kplɔe ɖo me la, woawo kple nusrɔ̃la bubu siwo dome “Yesu dada Maria kple Yesu nɔviŋutsuwo” le la va ƒo ƒu. (Dɔwɔwɔwo 1:14) Ame siawo nɔ gbedodoɖa dzi vevie. Nu siwo ŋu wonɔ gbe dom ɖa le dometɔ ɖekae nye be woatia nusrɔ̃la aɖe ne wòaxɔ ɖe Yuda Iskariot teƒe, ale be apostoloawo ƒe xexlẽme nagade 12. (Mateo 19:28) Wodi be yewoatia ame si kpɔ Yesu ƒe dɔwɔwɔwo kple tsitretsitsi teƒe. Wodzidze nu be yewoanya Mawu ƒe lɔlɔ̃nu le nya sia me, eye esiae nye zi mamlɛtɔ woƒo nu tso nudzidze ŋu le Biblia me. (Psalmo 109:8; Lododowo 16:33) Wotia Matias, si anɔ eme be enɔ ame 70 siwo Yesu dɔ la dome, eye “wobui kpe ɖe apostolo wuiɖekɛawo ŋu.”—Dɔwɔwɔwo 1:26.\nŊkeke ewo le Yesu ƒe dzodzo yi dziƒo megbe la, ƒe 33 K.Ŋ. ƒe Pentekoste Ŋkekenyuia, si nye Yudatɔwo ƒe azã la ɖuɣi ɖo. Nusrɔ̃la siwo ade 120 kpe ta ɖe dziƒoxɔ aɖe dzi le Yerusalem. Kasia wose nane ƒe ɖiɖi abe yaƒoƒo sesẽ aɖe ene, eye wòxɔ aƒe si me wole la katã me. Wokpɔ nane si le abe dzoƒaɖewo ene la va dze ɖe wo dometɔ ɖe sia ɖe dzi ɖekaɖeka. Nusrɔ̃lawo katã de asi gbe vovovowo dodo me. Gbɔgbɔ kɔkɔe lae nye ema wokɔ ɖe wo dzi, abe ale si Yesu do eƒe ŋugbe na wo ene!—Yohanes 14:26.\nAme kawoe nɔ eteƒe esi Yesu na mɔfiamewo le to aɖe dzi le Galilea, eye nya kae wògblɔ?\nƔeyiɣi didi kae Yesu ɖe eɖokui fia eƒe nusrɔ̃lawo le eƒe tsitretsitsi megbe, eye nu kae wòwɔ le ɣeyiɣi ma me?\nKadodo kae le mɔ si nu Yesu dzo le kple ale si wòatrɔ agbɔe dome?\nNu kae dzɔ le ƒe 33 K.Ŋ. ƒe Pentekoste ŋkekea dzi?\njy ta 137 axa 310-311


Kpɔ Ðokuiwò Ta Tso Gbɔgbɔ Vɔ̃wo Si Me\nGbetakpɔxɔ | May 2009\nGBE BUBU Armenian (West) Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Moore Myanmar Ossetian Polish Portuguese Quechua (Bolivia) Romanian Sepedi Setswana Silozi Slovak Slovenian Sranantongo Swahili Tsonga Turkish Ukrainian\nMALAITA ƒukpo si le Solomon Islands la ƒe saɖeaganuto aɖe mee wonyi James le. Tso eƒe ɖevime ke la, wofiae be ele be wòade bubu gbɔgbɔwo ŋu. Egblɔ be: “Meva susu me nam kpɔ be mayɔ gbɔgbɔwo be woawɔ nuvevi ame bubuwo o, gake nyemesusui be mate ŋu ase vivi le agbe me ne nyemezãa rarafono [si nye gbɔgbɔwo yɔyɔ be woakpe ɖe ame ŋu ƒe nuwɔnawo] be woakpɔ tanye o.”\nAbe ale si ko wòle le ame bubu siwo le xexea ƒe akpa geɖewo gome ene la, Solomon Islands tɔwo xɔe se be gbɔgbɔwo ate ŋu akpe ɖe ame ŋu alo awɔ nuvevi ame. Le nyateƒe me la, Melanesiatɔ geɖewo mevɔ̃na na yeaɖi gbɔgbɔ nyuiwo o, ke boŋ wokpɔa dzidzɔ ɖe wo ŋu.\nWoɖea gbɔgbɔwo dzi xɔxɔ se fiana le mɔ vovowo nu. Le kpɔɖeŋu me, le James ƒe ɖevime la, ɣesiaɣi si nyɔnuwo nya se xevi si woyɔna le wo gbɔ be korokoro ƒe xɔxlɔ̃ ko la, wotsɔa dzodzodzoetsitsi yɔa wo viwo dea xɔ. Nu ka tae? Woxɔe se be xevia ƒe xɔxlɔ̃ nye dzesi be wole nuvevi wɔ ge ame aɖe.\nKɔƒea me tɔ aɖewo tsɔa kpe ɣi tɔxɛ aɖe tsina ɖe woƒe agbowo nu. James hã wɔ nu sia hexɔe se be kpea akpɔ ye ta tso gbɔgbɔ vɔ̃wo si me. Eye ne eɖu ŋdɔnu vɔ le dɔme la, efɔa nu kui sia nu kui si susɔ la keŋkeŋ tsɔ dea akplo me ɖatsɔ ƒua gbe emegbe. Nu si koŋ tae wòwɔnɛ nenemae nye be evɔ̃na be dzoɖuametɔ aɖe ava lɔ wo aɖatsɔ aɖu dzo ye yeadze dɔ.\nTogbɔ be nuwɔna siawo tututu mabɔ ɖe dukɔ si me nèle me o hã la, ɖewohĩ abe ale si wònɔ le James gome ene la, wò hã ewɔ nu siwo amewo wɔna tsɔ kpɔa wo ɖokui ta tso gbɔgbɔ vɔ̃wo si me la dometɔ aɖewo kpɔ. Ðewohĩ exɔe se be ame ɖokui ƒoƒo ɖe nu siawo me le vevie hena ame ɖokui ta kpɔkpɔ.\nNe edea asixɔxɔ Biblia ŋu la, ɖikeke mele eme o be àdi be yeanya ale si wòɖo biabia siwo gbɔna la ŋu: (1) Aleke gbɔgbɔ vɔ̃wo ate ŋu agblẽ nu le ŋuwòe? (2) Ðe wɔwɔ ɖe kɔnyinyi aɖewo dzi ate ŋu ana be gbɔgbɔ vɔ̃wo nakpɔ ŋusẽ ɖe dziwòa? (3) Aleke nàwɔ akpɔ takpɔkpɔ vavãtɔ tso gbɔgbɔ vɔ̃wo si me ahakpɔ dzidzɔ?\nAle Si Gbɔgbɔ Vɔ̃wo Gblẽa Nu Le Ame Ŋu\nBiblia ɖee fia be menye ame kukuwo ƒe gbɔgbɔe gbɔgbɔ vɔ̃wo nye o. Mawu ƒe Nya la gblɔ be: “Agbagbeawo nyae be, yewogbɔna kuku ge, ke kukuawo menya naneke o.” (Nyagblɔla 9:5) Le nyateƒe me la, gbɔgbɔ vɔ̃wo nye mawudɔla dzeaglã siwo wɔ ɖeka kple Satana hetena kpɔ be yewoable amegbetɔwo.—Nyaɖeɖefia 12:9.\nŊɔŋlɔawo gblɔe eme kɔ ƒãa be míehiã takpɔkpɔ tso gbɔgbɔ vɔ̃wo si me. Apostolo Paulo ŋlɔ na Kristotɔ siwo nɔ Efeso la be: “Míele kame tem, menye kple ʋu kpakple ŋutilã o, ke boŋ kple . . . gbɔgbɔmeŋusẽ vɔ̃ɖi siwo le dziƒonutowo me.” Apostolo Petro ɖɔ gbɔgbɔ vɔ̃wo ƒe fia, Satana Abosam, be ele “abe dzata, si le gbe ɖem ene, eye wòle ame dim be yeami.”—Efesotɔwo 6:12; 1 Petro 5:8.\nMɔ vevitɔ si dzi Satana tona gblẽa nu le amewo ŋue nye wo beble, wo fuflu alo wo tete kpɔ be woawɔ nu si medzea Mawu ŋu o. Biblia gblɔ be Satana “yia edzi trɔa eɖokui wɔa kekeli ƒe dɔla.” (2 Korintotɔwo 11:14) Ewɔa eɖokui abe gbɔgbɔ si kpɔa ame ta ene, evɔ le nyateƒe me la, tameɖoɖo vɔ̃ ye le esi. Satana gbãa ŋku na amewo ƒe tamesusu be woaganya nyateƒe si ku ɖe eya ŋutɔ kple Mawu ŋu la o. (2 Korintotɔwo 4:4) Taɖodzinu ka tae wòblea amewo ɖo?\nSatana di vevie be woade ta agu na ye, eye wòhea amewo dea eyama subɔsubɔ me, woawo ŋutɔwo ɖanya alo womenya o. Esime Mawu ŋutɔ ƒe Vi, Yesu, nɔ anyigba dzi la, Satana di be ‘wòadze klo ade ta agu’ na ye. Yesu gblɔ be: “Te ɖa le gbɔnye, Satana! Elabena woŋlɔ ɖi be, ‘Yehowa wò Mawu ye wòle be nàde ta agu na.’” (Mateo 4:9, 10) Yesu gbe be yemawɔ naneke si adze abe ɖe yele ta dem agu na Satana ene o.\nYehowae nye gbɔgbɔ si ƒe ŋusẽ ƒo gbɔgbɔwo katã tɔ ta, eya ta maɖe mɔ woagblẽ nu le ame siwo ɖoa toe la ŋu ɖikaa o. (Psalmo 83:19; Romatɔwo 16:20) Gake hafi míaƒe nu nadze Yehowa Mawu ŋu abe Yesu ene la, ele be míaƒo asa na nuwɔna ɖe sia ɖe si anye Satana kple eƒe gbɔgbɔ vɔ̃wo subɔsubɔ. Le esia ta la, ehiã be míanya kɔnu alo kɔnyinyi siwo katã nye subɔsubɔ ƒe bubu dede gbɔgbɔ vɔ̃wo ŋu la. Aleke nàte ŋu awɔ esiae?\nDe Dzesi Kɔnu Siwo Medzea Mawu Ŋu O\nYehowa Mawu xlɔ̃ nu eƒe ame siwo nɔ anyi le blema, si nye Israel viwo, be woagasrɔ̃ kɔnu siwo dukɔ siwo ƒo xlã wo wɔna la dometɔ aɖeke o. Egblɔ be: “Ame aɖeke meganɔ dowòme, si [anye] bokɔnɔ, goloɖola, zidoedola kple dzotɔ, [alo dzoɖuametɔ o.]” Biblia gblɔ be: ‘Ame sia me, si le nu siawo wɔm la, ŋunyɔnu wònye na Yehowa.’—5 Mose 18:10-12.\nEya ta ne èle ŋugble dem tso kɔnu siwo bɔ ɖe miaƒe nutoa me ŋu la, àte ŋu abia ɖokuiwò be: Ðe afakadzesiwo dzi xɔxɔ se dzena le kɔnua mea? Ðe wòɖenɛ fiana be akunyawɔwɔ ƒe ametakpɔŋusẽ le nu siwo me agbe mele o sia? Ðe wòlɔ dzoɖuɖu ame alo ametakpɔkpɔ tso dzotɔwo si me ɖe emea? Ðe wòlɔ bubu tsɔtsɔ na gbɔgbɔ aɖe si to vovo na Yehowa alo eteƒenɔla Yesu, ɖe emea?—Romatɔwo 14:11; Filipitɔwo 2:9, 10.\nEhiã vevie be nàtsri kɔnu ɖe sia ɖe si me nu siawo yia edzi le. Nu ka tae? Gbɔgbɔ ʋã apostolo Paulo wòŋlɔ be: “Miate ŋu anɔ nu ɖum le ‘Yehowa ƒe kplɔ̃’ ŋu, aganɔ nu ɖum le gbɔgbɔ vɔ̃wo ƒe kplɔ̃ ŋu o.” Ena wòdze ƒãa be ame siwo dzea agbagba be yewoadze Mawu kple gbɔgbɔ bubuwo siaa ŋu la ‘le nanam be Yehowa naʋã ŋu.’ (1 Korintotɔwo 10:20-22) Yehowa Mawu dia ɖokuitsɔtsɔna blibo, eye edze nɛ hã.—2 Mose 20:4, 5.\nBu biabia sia hã ŋu kpɔ: Ðe kɔnua doa nukpɔsusu si nye be nu siwo ame wɔna la ƒe agba mele edzi o la ɖe ŋgɔa? Le kpɔɖeŋu me, woƒoa nu tsia tsitre ɖe ahasiwɔwɔ kple gbɔdɔdɔ do ŋgɔ na srɔ̃ɖeɖe ŋu le nuto geɖewo me eye Biblia hã meda asi ɖe nuwɔna siawo dzi o. (1 Korintotɔwo 6:9, 10) Gake le Pasifik nuto aɖewo me la, womebua fɔ nyɔnuvi ne egblɔ be ɖe “woda gbe ɖe mɔ me na ye,” * si nye gbɔgblɔ be ɖe woto gbɔgbɔyɔyɔ dzi na yekpɔ gome le gbɔdɔdɔ me o.\nGake Biblia fia nu be míawo ŋutɔe atsɔ míaƒe nuwɔnawo me tsonuwo ƒe agba. (Romatɔwo 14:12; Galatiatɔwo 6:7) Le kpɔɖeŋu me, nyɔnu gbãtɔ Xawa, gblɔ be Satanae ble ye yegbe toɖoɖo Mawu, hegblɔ be: “Da lae blem, eye meɖui.” Ke hã, Yehowa bu fɔ Xawa ɖe eƒe nuwɔnawo ta. (1 Mose 3:13, 16, 19) Abia akɔnta tso míawo hã mía si ɖe míaƒe nuwɔnawo ta.—Hebritɔwo 4:13.\nNe èdi be yeƒe nu nadze Mawu ŋu eye yeanɔ agbe ɖe Biblia me dzidzenuwo nu la, ele be nàwɔ nu kpata atsɔ akpɔ ɖokuiwò ta tso gbɔgbɔ vɔ̃wo si me. Dzianukwaretɔ siwo nɔ Efeso le ƒe alafa gbãtɔa me la ɖo kpɔɖeŋu nyui aɖe ɖi le go sia me. Be woavo tso gbɔgbɔ vɔ̃wo ƒe ŋusẽkpɔɖeamedzi me la, woƒo gbɔgbɔyɔgbalẽ siwo katã nɔ wo si la nu ƒu “eye wotɔ dzo wo le amewo katã ƒe ŋkume.”—Dɔwɔwɔwo 19:19.\nDo ŋgɔ na dzotɔtɔ agbalẽawo la, ame siawo “vana ʋua woƒe nuwɔnawo me hegblɔa wo le dutoƒo.” (Dɔwɔwɔwo 19:18) Esi nu siwo Paulo fia wo tso Kristo ŋu la de dzi gbɔ na wo ta la, eʋã wo wogblẽ woƒe gbɔgbɔyɔgbalẽwo dome. Wowɔ tɔtrɔwo le ale si wobua wo gbɔ dekɔnuwoe hã gome.\nNyateƒee, mele bɔbɔe be woaɖe asi le dekɔnu siwo mesɔ o la ŋu o. Nenemae wònɔ le James si ŋu míeƒo nu tsoe do ŋgɔ la hã gome. Yehowa Ðasefowo va te Biblia sɔsrɔ̃ kplii eye nu siwo wòsrɔ̃ la do dzidzɔ nɛ ŋutɔ. Gake ekpɔtɔ kpɔa gome le rarafono zazã me. Esi wòdzro eɖokui me kpɔ le kɔnu siawo gome la, ekpɔe be yenya xɔ Yehowa ƒe ŋugbedodo siwo ku ɖe etsɔme ŋu la dzi se ya, gake ebui be hafi yeate ŋu akpɔ ye ɖokui ta tso afɔkuwo me la, ehiã be yealé dekɔnu mawo me ɖe asi.\nNu kae va kpe ɖe James ŋu wòtrɔ eƒe nukpɔsusu? Egblɔ be: “Medo gbe ɖa na Yehowa be wòakpɔ tanye eye be mate ŋu aɖo ŋu ɖe eyama ŋu. Le ɣeyiɣi ma ke me la, meɖe asi le dekɔnu mawo ŋu.” Ðe nuvevi aɖe wɔe emegbea? James gblɔ be: “Kura o. Elabena mesrɔ̃ ale si maka ɖe Yehowa dzi. Meva kpɔ ale si Yehowa ate ŋu anye xɔlɔ̃ kplikplikpli na ame la dze sii.” Le nyateƒe me la, ƒe adree nye esia si James le subɔsubɔm abe ɣeyiɣiawo katã ƒe gbeƒãɖela ene hele kpekpem ɖe amewo ŋu be woasrɔ̃ nu siwo Biblia fia.\nNu ka tae màsrɔ̃ James ƒe kpɔɖeŋua o? Lé ŋku ɖe kɔnu siwo yia edzi le miaƒe nutoa me ŋu, eye nàzã wò “tamebubu ŋutete” atsɔ akpɔe ɖa be wowɔ ɖeka kple “Mawu ƒe lɔlɔ̃nu” hã. (Romatɔwo 12:1, 2) Eye nàlé dzi ɖe ƒo ahagbe nu le aʋatsodzixɔsewo gbɔ keŋkeŋ. Ne èwɔ nenema la, kakaɖedzi asu asiwò be Yehowa ‘axɔ wò’ ahakpɔ tawò. (2 Korintotɔwo 6:16-18) Abe James ene la, àkpɔ Biblia me ŋugbedodo sia ƒe nyateƒenyenye be: “Yehowa ƒe ŋkɔ enye mɔ̃ sesẽ; afima ame dzɔdzɔe la sina yina, eye wònɔa dedie.”—Lododowo 18:10.\n^ mm. 18 Nyagbɔgblɔ sia ku ɖe nuwɔna si me woƒoa nu doa aŋgba tɔxɛ aɖe alo nuɖuɖu aɖe. Emegbe wotsɔa nu si dzi wowɔ nua ɖo la naa nyɔnuvia. Wogblɔna be aŋgba alo nuɖuɖua nana gbɔdɔdɔ ƒe lɔlɔ̃ nyɔna ɖe nyɔnuvia me ɖe ŋutsu aɖe ŋu. Nuwɔna sia to vovo na atike muame nana nyɔnuvi aɖe le eƒe manyamanya me ahadɔ kplii esi eya ŋutɔ medi hafi o. Le go evelia sia ya me la, nyɔnuvia meɖi fɔ o.\nCourtesy of Dr. Bakshi Jehangir\nNyɔnuvi aɖe le nuɖuɖu kuiwo fɔm ɖa le anyigba be ame aɖeke nagava zã wo atsɔ aɖu dzo yewo o\nNu Kae Nye Xɔse?\n1 Srɔ̃ Ale Si Nàka Ðe Biblia Dzi\n2 Na Mawu Ŋuti Sidzedze Vavãtɔ Nasu Asiwò\n3 Srɔ̃ Nu Tso Nyateƒe Si Ku Ðe Yesu Ŋu La Ŋu\n4 Ðu Wò Ðikekewo Dzi\nKEYS TO FAMILY HAPPINESS Ƒewuiviwo Dzadzraɖo Hena Ame Tsitsiwo Zuzu\nKpɔɖeŋunyagbɔgblɔ Siwo Wozã Le Biblia Me—Èsea Wo Gɔmea?\nTso “Nuwuwu La” Ŋu\nEsime Yehowa Ƒo Nu Tso Eɖokui Ŋu\nYesu Ðu Tetekpɔ Dzi\nÐe Nukudɔdadawo Tso Mawu Gbɔa?\nMekpɔa Dzidzɔ Togbɔ Be Menye Nuwɔametɔ Hã\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ May 2009\nGBETAKPƆXƆ May 2009


Woɖo Marta Ƒe Xɔse Teƒe Nɛ | Xɔse Vavã\n1. Ƒo nu tso ale si Marta nɔ nu xam kple nu si tae wònɔ nu xam ɖo la ŋu.\nMARTA le nɔviaŋutsua ƒe yɔdo si nye agado si nu wotsɔ kpe ɖo la kpɔm ɖaa le susu me. Nuxaxa zu agba kpekpe le edzi abe kpe ma ene. Esesẽ nɛ ŋutɔ be wòaxɔe ase be Lazaro, ye nɔviŋutsu lɔlɔ̃a, ku. Ŋkeke enee nye ema tso esime Lazaro ku; ɖeko wòwɔ nɛ abe nu ɖeka mawo tɔgbi koe le edzi yim gbe sia gbe ene—nuxaxa, sasrãkpɔwo kple akɔfanamenyawo.\n2, 3. (a) Aleke Marta anya se le eɖokui me esi wòkpɔ Yesu? (b) Nu kae nya vevi si Marta gblɔ la ɖe fia tso eŋu?\n2 Fifia, Lazaro xɔlɔ̃ vevitɔe nye ema le tsitre ɖe Marta ŋkume. Esi wòkpɔ Yesu la, esia gaɖo ŋku eƒe nuxaxaa dzi nɛ, elabena ame sia koe ate ŋu axɔ na nɔvia hafi. Ke hã Marta ƒe dzi dze eme vie esi wòyi ɖakpe Yesu le todu sue si nye Betania la ƒe gbɔto. Ale si Yesu wɔa nu ɖe ame ŋu dɔmenyotɔe kple eƒe veveseɖeamenu la fa akɔ nɛ hede dzi ƒo nɛ le woƒe gododo kpui ma me. Yesu bia nya siwo ana Marta ƒe susu nanɔ xɔse si le esi kple nu siwo wònya tso tsitretsitsia ŋu dzi lae. Woƒe dzeɖoɖoa na Marta gblɔ nya vevitɔ kekeake siwo wògblɔ kpɔ la dometɔ ɖeka. Egblɔ be: ‘Mexɔe se be wòe nye Kristo, Mawu ƒe Vi la, Ame si gbɔna xexea me.’—Yoh. 11:27.\n3 Nya mawo ɖee fia be xɔse sẽŋu nɔ Marta si. Míate ŋu asrɔ̃ nu vevi geɖe siwo ado ŋusẽ míaƒe xɔse la tso nya ʋɛ siwo Biblia gblɔ na mí tso eŋu la me. Be míakpɔ nu si tae míegblɔe alea ɖo la, na míatrɔ susu ɖe zi gbãtɔ si woƒo nu tso Marta ŋu le Biblia me ŋu.\n“Ètsi Dzi Hele Fu Ðem Na Ðokuiwò”\n4. Mɔ ka nue Marta ƒe ƒomea ɖe dzesi le, eye aleke woa kple Yesu dome nɔ?\n4 Ɣleti aɖewo do ŋgɔ la, Lazaro nɔ agbe henɔ lãmesẽ me. Yesu Kristo, si nye amedzro vevitɔ kekeake si ame ate ŋu axɔ la, gbɔna woƒe aƒe me dze ge le Betania. Nane ɖe dzesi le Lazaro, Marta kple Maria ƒe ƒomea ŋu—wonye nɔvi tsitsi etɔ̃ siwo gakpɔtɔ le aƒe ɖeka me. Numekula aɖewo gblɔ be ɖewohĩ Marta ye nye tsitsitɔ, elabena edzena abe eyae xɔa ŋgɔ le amedzrowɔwɔ me ene, eye ɣeaɖewoɣi la, eƒe ŋkɔe woyɔna gbã le nɔviawo dome. (Yoh. 11:5) Míate ŋu anya ne wo ame etɔ̃awo dometɔ aɖe va ɖe srɔ̃ ya o. Aleke kee wòɖale o, míenya be wova nye Yesu xɔlɔ̃ veviwo. Esime Yesu nɔ gbeƒã ɖem le Yudea, afi si wòdo go tsitretsiɖeŋu geɖe le la, woƒe aƒe mee wòdzena. Ðikeke mele eme o be dedienɔƒe ma si wòkpɔa ŋutifafa kple kpekpeɖeŋu tsonɛ la dze eŋu ŋutɔ.\n5, 6. (a) Nu ka tae Marta nɔ dɔ wɔm kple ŋkubiã esi Yesu va wo gbɔ? (b) Nu kae Maria wɔ esi Yesu va woƒe aƒe me?\n5 Marta zãna ɖe amedzrowɔwɔ kple beléle na aƒea ŋu. Vovo menɔa eŋu o, edoa vevie nu, eye wònɔa dɔ dzi nɔa yiyim nɔa gbɔgbɔm. Alea kee wòwɔ nui esi Yesu va dze wo gbɔ. Ewɔ kaba wɔ ɖoɖo be yeaɖo kplɔ̃ tɔxɛ aɖe si me yeatsɔ nuɖuɖu vovovowo aɖo amedzro vevi sia kple ɖewohĩ exɔlɔ̃ siwo nɔ mɔa zɔm kplii la kɔme. Ɣemaɣi la, wobua amedzrowɔwɔ nu vevii ŋutɔ. Ne amewo xɔ amedzro la, wogbugbɔa nu nɛ tsɔ doa woezɔ nɛ, woɖea atokota le eƒe afɔ heklɔa afɔ nɛ, eye wosia ami ʋeʋĩ ɖe ta nɛ. (Xlẽ Luka 7:44-47.) Wodzea agbagba vevie naa teƒe nyui amedzroa be wòamlɔ, eye woɖaa nu viviwo nɛ.\n6 Dɔ geɖe nɔ Marta kple Maria dzi woawɔ atsɔ axɔ amedzro vevi sia. Ðikeke mele eme o be Maria, si ame aɖewo buna be eya dzie nu wɔa dɔ ɖo wu eye wònɔa anyi kpoo la, nɔ kpekpem ɖe nɔvia ŋu hafi. Gake esi Yesu va ɖo la, nuwo trɔ. Yesu kpɔe be yeƒe afi ma vava nye mɔnukpɔkpɔ na ye be yeafia nu wo, eye nu ma tututue wòwɔ! Yesu mewɔ nu abe hakplɔla siwo nɔ anyi ɣemaɣi la ene o, ede bubu nyɔnuwo ŋu, eye elɔ̃ faa fia nu wo tso Mawu Fiaɖuƒea, si nye nu si koŋ ŋu wòɖea gbeƒã tsoe la, ŋu. Dzi dzɔ Maria ŋutɔ ɖe mɔnukpɔkpɔ sia ta, eya ta ebɔbɔ nɔ anyi ɖe Yesu ƒe afɔ nu heɖo to nya sia nya si wògblɔ.\n7, 8. Nu kae te ɖe Marta dzi, eye aleke wòɖee gblɔe?\n7 Míate ŋu akpɔ ale si esia anya nɔ tetem ɖe Marta dzii la le susu me. Le nuɖuɖu vovovo siwo gbɔ kpɔm wònɔ na eƒe amedzroawo kpakple aƒemedɔ bubuawo ta la, etsi dzi, eye eƒe susu megava nɔ Yesu ŋu o. Esi wònɔ yiyim nɔ gbɔgbɔm hele nɔvia kpɔm wòbɔbɔ nɔ anyi eye mele kpekpeɖeŋu aɖeke namee o la, ɖe wòdo dziku, ɖu tse alo yɔ moa? Mawɔ nuku na mí ne ewɔ nu alea o. Eya ɖeka mate ŋu awɔ dɔ mawo katã o!\n8 Mlɔeba Marta megate ŋu lé eɖokui o. Ege ɖe woƒe dzeɖoɖoa me hegblɔ na Yesu be: “Aƒetɔ, mètsɔ ɖeke le eme be nɔvinyea gblẽ nuwo katã gbɔ kpɔkpɔ ɖe nye ɖeka dzinye oa? Eya ta gblɔe nɛ be wòava kpe ɖe ŋunye.” (Luka 10:40) Esia fia be nyaa te ɖe edzi. Biblia gɔmeɖeɖe aɖewo ɖe eƒe nyaa gɔme ale: “Aƒetɔ mèkpɔe be . . . ?” Eyome egblɔ na Yesu be wòagbe nya na Maria, eye wòagblɔ nɛ be netrɔ yi wòaɖakpe asi ɖe dɔa ŋu.\n9, 10. (a) Aleke Yesu ɖo nya ŋu na Marta? (b) Aleke míewɔ nya be menye ɖe Yesu nɔ gbɔgblɔm be mesɔ be Marta nazã ɖe amedzrowɔwɔ na yewo ŋu o?\n9 Ale si Yesu ɖo nya ŋu na Marta la anya wɔ nuku nɛ, abe ale si wòwɔa nuku na Biblia xlẽla geɖe ene. Egblɔ nɛ tufafatɔe be: “Marta, Marta, ètsi dzi hele fu ɖem na ɖokuiwò le nu geɖewo ŋuti. Gake nu ʋɛ aɖewo koe hiã, alo ɖeka pɛ ko. Maria ya tia nyuia gome, eye womele exɔ ge le esi o.” (Luka 10:41, 42) Yesu ƒe nyaawo gɔme ɖe? Ðe wònɔ gbɔgblɔm be ŋutilãmenuwo ko ŋue Marta tsia dzi ɖoa, alo be menyo be wòawɔ dɔ sesĩe aɖa nu nyui na yewo oa?\nTogbɔ be Marta ‘tsi dzi henɔ fu ɖem na eɖokui’ hã la, ebɔbɔ eɖokui esi woɖɔe ɖo\n10 Ao. Yesu nyae kɔtɛ be lɔlɔ̃e ʋã Marta, eye susu nyuiwoe nɔ esi. Gawu la, Yesu mebui be kplɔ̃ gã ɖoɖo na amedzro nye nu gbegblẽ kokoko o. Ɣeaɖeɣi la, Mateo “ɖo kplɔ̃ gã aɖe” nɛ, eye wòde kplɔ̃ɖoƒea. (Luka 5:29) Menye nu si ɖam Marta nɔ la ŋue nya ku ɖo o; ke boŋ nu si wòtsɔ ɖo nɔƒe gbãtɔ lae. Etsi dzi ɖe nu geɖe siwo ɖam wònɔ la ŋu ale gbegbe be eƒe susu dzo le nu si le vevie wu la dzi. Eyae nye nu ka?\nYesu de asixɔxɔ Marta ƒe amedzrowɔwɔ ŋu, enyae hã be lɔlɔ̃e ʋãe, eye susu nyuiwoe nɔ esi\n11, 12. Aleke Yesu ɖɔ Marta ɖo tufafatɔe?\n11 Yesu, Yehowa Mawu ƒe Tenuvi la, va Marta ƒe me be yeafia nyateƒea. Nu bubu aɖeke megale vevie wu esia o, eɖanye nu nyui si ɖam wònɔ loo alo nu bubu aɖee o. Anya te ɖe Yesu dzi godoo be mɔnukpɔkpɔ nyui sia si su Marta si be wòado ŋusẽ eƒe xɔse la nɔ eŋu tom, gake eɖe mɔ nɛ be wòawɔ eya ŋutɔ ƒe nyametsotso. * Ke hã Marta tɔ medzɔ be wòbia tso Yesu si be wòana Maria nadzudzɔ nya vevi mawo sese o.\n12 Eya ta Yesu ɖɔ Marta ɖo tufafatɔe, eyɔ eƒe ŋkɔ zi eve vividoɖeameŋutɔe be eƒe dzi nafa, eye wòka ɖe edzi nɛ be mehiã be ‘wòatsi dzi ahanɔ fu ɖem na eɖokui le nu geɖewo ŋuti’ o. Kplɔ̃ vi aɖe ɖoɖo, si me woaɖa nu ɖeka alo eve aɖewo le koe hiã, vevietɔ ne wole Mawu ƒe nya me dzrom. Eya ta manya wɔ be Yesu naxɔ “nyuia gome,” si Maria tia, si nye mɔnukpɔkpɔ si su esi be wòasrɔ̃ nu tso ye gbɔ la, le esi o!\n13. Nu kae míate ŋu asrɔ̃ tso ale si Yesu ɖɔ Marta ɖoe la me?\n13 Nufiame geɖe le nudzɔdzɔ kpui ma si yi edzi le Marta ƒe aƒe me la me na Kristo yomedzelawo egbea. Mele be míaɖe mɔ naneke naxe mɔ na mí be míagakpɔ míaƒe ‘gbɔgbɔ me nuhiahiãwo’ gbɔ gbeɖe o. (Mat. 5:3) Anyo be míasrɔ̃ Marta ƒe dɔmenyo kple kutrikukua ya, gake míadi gbeɖe be ‘míatsi dzi’ ɖe amedzrowɔwɔ ŋu fũu akpa ahanɔ ‘fu ɖem na mía ɖokui’ ale be nu si le vevie wu la nato mía ŋu o. Menye nu viviwo ɖuɖu koŋ tae míedea ha kple mía nɔvi tadeagulawo ɖo o, ke boŋ be míade dzi ƒo na mía nɔewo ahatu mía nɔewo ɖo le gbɔgbɔ me. (Xlẽ Romatɔwo 1:11, 12.) Aleke kee kplɔ̃ɖoɖoa le sue o, hadede sia tɔgbi ate ŋu atu ame ɖo.\nWo Nɔviŋutsu Lɔlɔ̃a Ku Eye Wogafɔe\n14. Nu ka tae míate ŋu agblɔ be Marta ɖo kpɔɖeŋu nyui aɖe ɖi na mí le ale si míalɔ̃ woaɖɔ mí ɖoe ŋu?\n14 Esi Yesu ɖɔ Marta ɖo tufafatɔe la, ɖe wòse egɔme hesrɔ̃ nu tso emea? Biblia ɖo nya sia ŋu na mí. Le apostolo Yohanes ƒe nuŋlɔɖi wɔdɔɖeamedzi si ku ɖe Marta nɔviŋutsua ŋu ƒe gɔmedzedze la, eɖo ŋku edzi na mí be: “Yesu lɔ̃a Marta kple nɔvianyɔnua kpakple Lazaro.” (Yoh. 11:5) Esia nye ɣleti aɖewo le Yesu ƒe Betania yiyi si ŋu míeƒo nu tsoe va yi la megbe. Edze ƒãa be Marta mebi dzi o; melé Yesu ɖe dɔ me ɖe ale si wòɖɔe ɖo lɔlɔ̃tɔe la ta o. Exɔe kple dzi faa. Le go sia hã me la, eɖo xɔse ƒe kpɔɖeŋu nyui ɖi na mí, elabena mí katã míehiã na ɖɔɖɔɖo le nu suesue aɖewo me ɣeaɖewoɣi.\n15, 16. (a) Esi Marta nɔviŋutsua dze dɔ la, aleke wòanya wɔ nui? (b) Nu ka tae Marta kple Maria ƒe mɔkpɔkpɔa meva eme o?\n15 Esi Marta nɔviŋutsua dze dɔ la, ɖikeke mele eme o be Marta nɔ dɔ dzi vevie nɔ egbɔ kpɔm. Ewɔ nu sia nu si wòate ŋui be ye nɔvia nakpɔ gbɔdzɔe eye eƒe dɔa naka ɖe eme nɛ. Ke hã ɖeko Lazaro ƒe dɔlélea nɔ sesẽm ɖe edzi. Nɔvianyɔnuawo megblẽe ɖi o, wonɔ eŋu nɔ be lém nɛ. Ɣesiaɣi si Marta kpɔ nɔvia ƒe mo si wɔ dɔ̃ la, aɖo ŋku ƒe geɖe siwo me wokpɔ dzidzɔ ɖekae hexa nu ɖekae la dzi godoo!\n16 Esi Marta kple Maria kpɔe be yewomagate ŋu awɔ naneke le Lazaro ƒe dɔlélea ŋu o la, woɖo du ɖe Yesu. Ɣemaɣi la, Yesu nɔ gbeƒã ɖem le afi si didi tso wo gbɔ abe ŋkeke eve ƒe mɔzɔzɔ ene. Woƒe gbedeasia nɔ kpuie heyi ale: “Aƒetɔ, kpɔ ɖa! Ame si gbɔ mèlɔ̃a nu le o la le dɔ lém.” (Yoh. 11:1, 3) Wonya be Yesu lɔ̃ yewo nɔvia, eye woxɔe se be awɔ nu sia nu si wòate ŋui atsɔ akpe ɖe exɔlɔ̃a ŋu. Ðe wonɔ mɔ kpɔm vevie be Yesu ava ɖo hafi yewo nɔvia nakua? Ne nenemae la, ke woƒe mɔkpɔkpɔa meva eme o, elabena Lazaro ku hafi wòva ɖo.\n17. Nu kae na Marta tɔtɔ, eye aleke wòwɔ nui esi wòsee be Yesu gbɔna?\n17 Marta kple Maria fa na wo nɔviŋutsua, wowɔ dzadzraɖowo ɖe eɖiɖi ŋu, eye woxɔ amedzro geɖe siwo tso Betania kple nuto siwo ƒo xlãe la me. Gake Yesu meva ɖo haɖe o. Anɔ eme be esi ɣeyiɣia va nɔ yiyim la, Marta tɔtɔ ŋutɔ. Mlɔeba, esi ŋkeke ene va yi tso esime Lazaro ku la, Marta see be Yesu gogo dua. Marta nye ame aɖe si tsɔa dzo ɖe nu ŋu, eya ta togbɔ be enɔ nu xam hã la, etso hewɔ kaba yi ɖakpe Yesu, eye meklã Maria gɔ̃ hã o.—Xlẽ Yohanes 11:20.\n18, 19. Mɔkpɔkpɔ kae nɔ Marta si, eye nu ka tae eƒe xɔse ɖe dzesi?\n18 Esi Marta kpɔ eƒe Aƒetɔa la, egblɔ nya si nɔ fu ɖem na woa kple Maria ŋkeke aɖewoe nye ema la nɛ be: “Aƒetɔ, ne ɖe nènɔ afi sia la, anye ne nɔvinye la meku o.” Gake mɔkpɔkpɔ mebu ɖee o, eye eƒe xɔse megbɔdzɔ o. Egblɔ kpee be: “Ke hã, fifia kura gɔ̃ hã menya be nu geɖe ale si nu nàbia Mawu la, Mawu ana wò.” Enumake Yesu do ŋusẽ eƒe xɔse esi wògblɔ nɛ be: “Nɔviwò la atsi tsitre.”—Yoh. 11:21-23.\n19 Marta susui be ame kukuwo fɔfɔ ɖe tsitre le etsɔme ŋu nya gblɔm Yesu nɔ, eya ta eɖo eŋu nɛ be: “Menya be atsi tsitre le tsitretsitsi la me le ŋkeke mamlɛa dzi.” (Yoh. 11:24) Exɔ tsitretsitsia dzi se ale gbegbe. Gake Yudatɔwo ƒe hakplɔla siwo woyɔna be Zadukitɔwo ya gblɔna be tsitretsitsi meli o, evɔ enye nufiafia si me kɔ nyuie le Ŋɔŋlɔawo me hafi. (Dan. 12:13; Marko 12:18) Ke hã Marta nya be Yesu fia nu tso tsitretsitsi mɔkpɔkpɔa ŋu, eye be efɔ ame kukuwo ɖe tsitre gɔ̃ hã. Gake ame siwo wòfɔ ɖe tsitre la dometɔ aɖeke meku wòde ŋkeke ene kpɔ abe Lazaro ene o. Marta menya nu si le ŋgɔ gbɔna o.\n20. Gɔmesese kae le Yesu ƒe nya wɔdɔɖeamedzi si le Yohanes 11:25-27 kple nya si Marta gblɔ tsɔ ɖo eŋui la ŋu?\n20 Eyome Yesu gblɔ nya aɖe si womaŋlɔ be akpɔ o be: “Nyee nye tsitretsitsi la kple agbe la.” Nyateƒee, Yehowa Mawu na ŋusẽ Via be wòafɔ ame kukuwo ɖe tsitre le xexea me godoo le etsɔ si gbɔna me. Yesu bia Marta be: “Èxɔ nya sia dzi sea?” Ɣemaɣie Marta gblɔ nya si me míedzro le ta sia ƒe gɔmedzedze la tsɔ ɖo eŋu nɛ. Exɔe se be Yesue nye Kristo, alo Mesia la, exɔe se be enye Yehowa Mawu ƒe Vi, eye eya ŋue nyagblɔɖilawo gblɔ nya ɖi le be ava xexea me.—Yoh. 5:28, 29; xlẽ Yohanes 11:25-27.\n21, 22. (a) Aleke Yesu ɖe ale si wòsena le eɖokui me ɖe ame siwo dzi ku dzɔ ɖo ŋu la fiae? (b) Ƒo nu tso Lazaro ƒe tsitretsitsia ŋu.\n21 Ðe Yehowa Mawu kple Via, Yesu Kristo, dea asixɔxɔ ame siwo si xɔse le abe Marta ene ŋua? Nu siwo teƒe Marta kpɔ le esia yome la na ŋuɖoɖoa dze kɔtɛ. Ewɔ kaba yi ɖayɔ nɔvianyɔnua. Eyome ekpɔ ale si Lazaro ƒe kua wɔ dɔ ɖe Yesu dzii esime Yesu nɔ nu ƒom na Maria kple fanamela gbogbo siwo kpe ɖe eŋu. Ekpɔ ale si Yesu fa aɖatsii tsɔ ɖe ale si gbegbe vevesese si ku hena vɛ la tena ɖe edzii la fia le gaglãgbe. Esee Yesu gblɔ be woaɖe kpe si wotsɔ ɖo nɔvia ƒe yɔdoa nui la ɖa.—Yoh. 11:28-39.\n22 Esi Marta ɖɔa ŋu ɖo ɣesiaɣi ta la, egblɔ be amea ƒaƒã xoxo, elabena eku ŋkeke enee nye ema. Yesu ɖo eŋu nɛ be: “Ðe nyemegblɔe na wò be ne èxɔe se la, àkpɔ Mawu ƒe ŋutikɔkɔe oa?” Exɔe se, eye wòkpɔ Yehowa Mawu ƒe ŋutikɔkɔe hã vavã. Le gaƒoƒo ma tututu dzi la, Yehowa na ŋusẽ Via be wòagbɔ agbe Lazaro! Bu nu vovovo siwo anya tsi Marta ƒe susu me le eƒe agbemeŋkekewo katã me esi wòkpɔ nudzɔdzɔ ma teƒe la ŋu kpɔ: Yesu do ɣli gblɔ bena, “Lazaro lee, do va!”; ese Lazaro ƒe nuwɔwɔ ŋkɔ ɖaa le yɔdoa me esime wòfɔ eye ameɖivɔwo gakpɔtɔ le eŋu, eye wòwɔ ɖɔɖɔɖɔ zɔ va agadoa ƒe mɔnu; eyome Yesu gblɔ be, “mitui, eye mina wòadzo”; enumake Marta kple Maria wɔ atuu na wo nɔvia kple dzidzɔ gã manyagblɔ aɖe. (Xlẽ Yohanes 11:40-44.) Helehele si tsi akɔ dzi na Marta la nu yi enumake!\nMarta xɔ Yesu dzi se eye woɖo eteƒe nɛ esi woa kple Maria wokpɔ eteƒe wofɔ wo nɔviŋutsua ɖe tsitre\n23. Nu kae Yehowa kple Yesu di be yewoawɔ na wò, eye nu kae wòhiã be nàwɔ?\n23 Nudzɔdzɔ sia ɖo kpe edzi be tsitretsitsi ƒe mɔkpɔkpɔa menye drɔ̃e dzro aɖe ko o; enye Biblia ƒe nufiafia lédziname, eye ŋutinya ɖo kpe eƒe nyateƒenyenye dzi. (Hiob 14:14, 15) Yehowa kple Via dina vevie be yewoaɖo eteƒe na ame siwo ɖe xɔse fia, abe ale si wowɔe na Marta, Maria kple Lazaro ene. Woaɖo eteƒe na wò hã alea ne ètu xɔse sẽŋu ɖo.\n“Marta Nɔ Wo Subɔm”\n24. Nya kae nye mamlɛtɔ si wogagblɔ tso Marta ŋu le Biblia me?\n24 Zi ɖeka koe wogaƒo nu tso Marta ŋu le Biblia me le nudzɔdzɔ siawo megbe. Eyae nye le Yesu ƒe anyigbadzinɔnɔ ƒe kwasiɖa mamlɛtɔ ƒe gɔmedzedze. Esi wònye be Yesu nya fukpekpe siwo me to ge yegbɔna ta la, etiae be yeagadze dedienɔƒe ma si le Betania la ake. Tso afi ma yi Yerusalem abia be wòazɔ kilometa etɔ̃ ƒe mɔ. Yesu kple Lazaro nɔ nu ɖum le Simon, kpodɔléla la, ƒe aƒe me, eye afi siae woƒo nu tso Marta ŋu le zi mamlɛtɔ le Biblia me be: “Marta nɔ wo subɔm.”—Yoh. 12:2.\n25. Nu ka tae nyɔnu siwo le abe Marta ene la nye yayra na hameawo?\n25 Nyɔnu veviedolawo ƒe kpɔɖeŋu ɖedzesi aɖee nye esia vavã! Zi gbãtɔ si woƒo nu tso eŋu le Biblia me la, enɔ dɔ wɔm; zi mamlɛtɔ si woƒo nu tso eŋu la, eganɔ dɔ dzi henɔ etɔ si nua wɔm be yeakpɔ ame siwo dome wònɔ la ƒe hiahiãwo gbɔ na wo. Yayrae wònye be nyɔnu siwo le abe Marta ene la le Kristo yomedzelawo ƒe hame siwo li egbea la me—dzi le wo ƒo, wonyoa dɔme, eye woɖea woƒe xɔse fiana ɣesiaɣi to wo ɖokuiwo tsɔtsɔ na faa me. Ðe Marta yi edzi wɔ nu alea? Anɔ eme nenema. Ne nenemae la, ke ewɔ nu le nunya me, elabena kuxi sesẽwo ganɔ eŋgɔ.\n26. Nu kae Marta ƒe xɔse kpe ɖe eŋu wòwɔ?\n26 Le ŋkeke ʋɛ aɖewo ko megbe la, Marta xa nu vevie esi eƒe Aƒetɔ, Yesu, si wòlɔ̃na la ku. Gawu la, hlɔ̃dola alakpanuwɔla siwo wui la ɖoe kplikpaa be yewoawu Lazaro hã, elabena eƒe tsitretsitsia na ame geɖe nɔ Yesu dzi xɔm nɔ sesem. (Xlẽ Yohanes 12:9-11.) Eye míenya be ku va klã Marta kple nɔviawo dome mlɔeba. Míenya ɣeyiɣi si me esia dzɔ alo ale si wòdzɔe ya o, gake míeka ɖe nya sia dzi be: Xɔse sẽŋu si nɔ Marta si la kpe ɖe eŋu wòdo dzi va se ɖe nuwuwu. Esia tae wòanyo ŋutɔ be Kristotɔ siwo li egbea la nasrɔ̃ Marta ƒe xɔse.\n^ mm. 11 Le ƒe alafa gbãtɔ me la, zi geɖe la, Yudatɔwo meɖea mɔ na nyɔnuwo be woakpɔ gome le agbalẽsɔsrɔ̃ me o. Aƒemedɔwo wɔwɔ koŋue wofiaa wo. Eya ta Marta anya susui be mesɔ be nyɔnu nabɔbɔ anɔ anyi ɖe nufiala ƒe afɔ nu be yeasrɔ̃ nu tso egbɔ o.\nNu kae míate ŋu asrɔ̃ tso aɖaŋu si Yesu ɖo na Marta la me?\nNu kawo mee wòdze le be Marta nye dɔmenyowɔla kple nyɔnu veviedola?\nAleke Marta ɖee fia be xɔse sẽŋu le ye si?\nMɔ kawo nue nàdi be yeasrɔ̃ Marta ƒe xɔse le?\nƉoe Ɖe Amewo Ɖoe Ɖe Amewo “Mexɔe Se”


Gbetakpɔxɔ—Tata Si Míesrɔ̃na | August 15, 2007\nÐe Gbetakpɔxɔ ƒe tata siwo do nyitsɔ laa xexlẽ do dzidzɔ na wòa? Ekema kpɔe ɖa be yeate ŋu aɖo biabia siwo gbɔna ŋu hã:\n• Gɔmesese ene kawoe nue wozã nya “hame” le le Kristotɔwo ƒe Hela Ŋɔŋlɔawo me?\nKristotɔ amesiaminawo ƒe ƒuƒoƒoa koŋue wozãa nya sia na (le mawunyakpukpui aɖewo me la, Kristo hã kpe ɖe ame siawo ŋu). Ɣeaɖewoɣi la, wòzã “Mawu ƒe hame la” wòkuna ɖe Kristotɔ siwo li le ɣeyiɣi aɖe koŋ me ŋu. Biblia zã nya “hame” le mɔ etɔ̃lia nu woku ɖe Kristotɔ siwo katã le anyigba ƒe teƒe aɖe ŋu. Mlɔeba la, wòate ŋu azã nya sia wòaku ɖe Kristotɔ siwo le hame ɖeka aɖe me la ŋu.—4/15, axa 22-3.\n• Ɣekaɣie Kristotɔwo tiatia hena dziƒomɔkpɔkpɔa wu enu?\nBiblia mena biabia sia ƒe ŋuɖoɖo tẽ o. Amekpekpe sia dze egɔme tso ƒe 33 M.Ŋ me eye wòyi edzi va se ɖe míaƒe ɣeyiɣiawo me. Tso ƒe 1935 dzi la, taɖodzinu si koŋ va nɔ nusrɔ̃lawɔwɔdɔa ŋu la va nye ameha gã la nu ƒoƒo ƒu. Gbɔgbɔ kɔkɔea ɖi ɖase na Kristotɔ siwo xɔ nyɔnyrɔ le ƒe 1935 megbe la dometɔ aɖewo be dziƒomɔkpɔkpɔe le wo si, eya ta edze ƒãa be, míate ŋu atɔ asi ɣeyiɣi aɖe koŋ dzi be eyae yɔyɔa wu enu o. Amesiamina vavãwo mexɔ Mawu ƒe gbɔgbɔa geɖe wu o, eye womekpɔa mɔ be ame bubuwo nasubɔ yewo hã o. Mɔkpɔkpɔ ka kee ɖale Kristotɔwo si o, ele be woawɔ nuteƒe eye woayi edzi anɔ Mawu ƒe lɔlɔ̃nu wɔm.—5/1, axa 30-1.\n• Esi Yefta ɖe adzɔgbe la, ɖe wònɔ klalo be yeatsɔ ye vinyɔnua asa numevɔ ŋutɔŋutɔe na Mawua?\nAo. Yefta ƒe nyawo fia be atsɔ ame si ava kpee la ake na Mawu ƒe subɔsubɔdɔa wɔwɔ, si nye ɖoɖo si nɔ anyi le Mose ƒe Sea me. (Samuel I, 2:22) Le wɔwɔ ɖe fofoa ƒe adzɔgbeɖeɖea dzi me la, Yefta vinyɔnua yi edzi subɔ le avɔgbadɔa me, vɔsa sia lolo ŋutɔ, elabena esia abia be wòanɔ anyi srɔ̃maɖemaɖee.—5/15, axa 9-10.\n• Akpa kae blemasinuŋɔŋlɔgbalẽwo wɔ le Kristotɔ gbãtɔwo ƒe ɣeyiɣia me?\nEdze abe agbalẽxatsaxatsa la koŋue Kristotɔwo nɔ zazãm ene, ne mede ɖeke o la, va de asi na ƒe alafa gbãtɔ M.Ŋ. ƒe nuwuwu ya teti. Le ƒe alafa evelia M.Ŋ me la, ame geɖe di vevie be amewo nazã blemasinuŋɔŋlɔgbalẽa eye ame bubuwo hã di vevie be amewo nayi edzi anɔ agbalẽxatsaxatsaa zãm. Agbalẽtata ŋuti nunyalawo xɔe se be Kristotɔwo ƒe blemasinuŋɔŋlɔgbalẽwo zazã wɔ akpa vevi aɖe le ale si ame geɖewo va trɔ ɖe ezazã ŋui me.—6/1, axa 14-15.\n• Nu kae nye Gezer Ɣletigbalẽ la?\nEnye akalokpe sue aɖe si wofɔ le ƒe 1908 me le Gezer ƒe dugã me. Ame geɖe bui be sukuvi aɖee ŋlɔ nu siwo le kpe sia dzi wònye eƒe sukudɔdeasi ƒe akpa aɖe. Woŋlɔ agbledeɣi siwo le ƒe ɖeka me la kpuie ɖe nuŋlɔɖikpea dzi; wodze egɔme kple nukuwo nu ƒoƒo ƒu le ɣleti si sɔ kple September/October la me, eye woŋlɔ agblemenuku vovovo kple agbledɔ vovovowo hã ɖe edzi.—6/15, axa 8.\n• Nu kae wòfia be woawɔ nu vɔ̃ ɖe gbɔgbɔ kɔkɔea ŋu?\nWoate ŋu awɔ nu vɔ̃ ɖe Yehowa ƒe gbɔgbɔ kɔkɔea ŋu, nu vɔ̃ si womatsɔ ake o. (Mateo 12:31) Mawue atso nya me nenye be míewɔ nu vɔ̃ si womate ŋu atsɔ ake o, eye ate ŋu aɖe eƒe gbɔgbɔa ɖa le mía dzi. (Psalmo 51:13) Ne míele nu xam vevie le nu vɔ̃ aɖe si míewɔ ta la, esia anya fia be míetrɔ dzi me vavã, eye wòafia hã be míewɔ nu vɔ̃ ɖe gbɔgbɔa ŋu o.—7/15, axa 16-17.\n• Esi wònye be Dawid nɔ Fia Saul gbɔ kpɔ ta la, nu ka tae wògabia be ame ka ƒe vie Dawid nye mahã? (Samuel I, 16:22; 17:58)\nMenye Dawid fofo ƒe ŋkɔ ko dim Saul nɔ be yeanya o. Esi Saul de dzesii be Dawid nye ame aɖe si si xɔse kple dzideƒo nɔ be wote ŋu wu Goliat ta la, edi be yeanya ame si na hehe ɖevi sia tɔgbi. Anye be enɔ susu me na Saul be yeatsɔ Isai alo eƒe ƒomea me tɔ bubuwo akpe ɖe asrafoawo ŋu.—8/1, axa 31.\nAɖaŋunu Aɖaŋuwɔla Manɔmea?\nKafu Aɖaŋunu La Srɔ̃ Nu Tso Aɖaŋuwɔla La Ŋu\nKristotɔnyenye Ðo Asia Sue\n“Yehowa, Dom Kpɔ”\nÀte Ŋu Akpe Akɔ Kple Madzɔmadzɔnyenye!\n“Nu Gã” Si Wona Polandtɔwo\nYehowa Nye Ame Si Lɔ̃a Dzɔdzɔenyenye\nDzidodo Le Fukpekpe Me Ate Ŋu Aɖe Vi Na Mí\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 15, 2007\nGBETAKPƆXƆ—TATA SI MÍESRƆ̃NA August 15, 2007


Nyaɖeɖefia 1 | Biblia Le Internet Dzi | Xexe Yeye Gɔmeɖeɖe (1984)\n1 Nyaɖeɖefia, si Yesu Kristo ɖe fia, si Mawu tsɔ nae, be wòaɖe nu siwo ava dzɔ kpuie la afia eƒe kluviwo. Eye wòdɔ eƒe dɔla ɖa, eye wòto edzi ɖee fia eƒe kluvi Yohanes to dzesiwo me, 2 ame si ɖi ɖase le nya si Mawu tsɔ na, kple ɖase si Yesu Kristo ɖi la ŋu, tso nu siwo katã wòkpɔ la ŋu. 3 Dzidzɔtɔe nye ame si xlẽa nyagblɔɖi sia me nyawo wòɖina kple ame siwo sea wo, eye wowɔa nu siwo woŋlɔ ɖe eme la dzi; elabena ɣeyiɣi ɖoɖi la tu aƒe. 4 Yohanes le esia ŋlɔm na hame adre siwo le Asia nutoa me: Amenuveve kple ŋutifafa si tso “Ame si li, eye wònɔ anyi, eye wògbɔna” la gbɔ, tso gbɔgbɔ adre siwo le eƒe fiazikpuia ŋgɔ la gbɔ, 5 kple Yesu Kristo, “Ðasefo Nyateƒetɔ la,” “ame kukuwo dome ŋgɔgbevi la,” kple “anyigba dzi fiawo ƒe Dziɖula la” gbɔ la, nanɔ anyi kpli mi. Ame si lɔ̃a mí, eye wòtu mí tso míaƒe nu vɔ̃wo me to ye ŋutɔ ƒe ʋu dzi— 6 eye wòwɔ mí míenye fiaɖuƒe, nunɔlawo na eƒe Mawu kple Fofoa—ɛ̃, eya tɔ nanye ŋutikɔkɔe kple ŋusẽ gã tegbee. Amen. 7 Kpɔ ɖa! Egbɔna kple alilikpowo, eye ŋku sia ŋku akpɔe, ame siwo ƒo nu ɖee hã; eye anyigba dzi ƒomewo katã aƒo akɔta le nuxaxa ta le eŋuti. Ɛ̃, Amen. 8 “Nyee nye Alfa kple Omega,” Yehowa Mawu, “Ame si li, eye wònɔ anyi, eye wògbɔna, Ŋusẽkatãtɔ la,” ye gblɔe. 9 Nye, Yohanes, mia nɔvi, si nye gomekpɔla kpli mi le xaxa kple fiaɖuƒe kpakple dzidodo me kpe ɖe Yesu ŋu la, menɔ ƒukpo si woyɔna be Patmo la dzi le nuƒoƒo tso Mawu ŋu kple ɖaseɖiɖi le Yesu ŋu ta. 10 Meva nɔ Aƒetɔ ƒe ŋkeke la me le gbɔgbɔ la ƒe ŋusẽ me, eye mese gbeɖiɖi sesẽ aɖe le megbenye abe kpẽ ƒe ɖiɖi ene, 11 nɔ gbɔgblɔm be: “Nu si nèkpɔ la, ŋlɔe ɖe agbalẽ xatsaxatsa aɖe me, eye nàɖoe ɖe hame adreawo: le Efeso kple Smirna kple Pergamo kple Tiatira kple Sardes kple Filadelfia kpakple Laodikea.” 12 Eye metrɔ be makpɔ gbe si nɔ nu ƒom kplim la, eye esi metrɔ la, mekpɔ sikakaɖiti adre, 13 eye le akaɖitiawo titina la, ame aɖe li abe amegbetɔvi ene, eye wòdo awu si didi va ɖo eƒe afɔ gɔme, eye wòtsɔ sikalidziblanu bla akɔta. 14 Gawu la, eƒe ta kple ɖa fu tititi abe alẽfu ɣi ene, abe sno ene, eye eƒe ŋkuwo nɔ abe dzo ƒe aɖe ene; 15 eye eƒe afɔwo nɔ abe gadzẽ nyui si wode dzokpo me wòbiã hẽe ene; eye eƒe gbe nɔ abe tsi geɖewo ƒe gbeɖiɖi ene. 16 Eye ɣletivi adre nɔ eƒe nuɖusi me, eye yi ɖaɖɛ nueve legbe aɖe nɔ dodom tso eƒe nu me, eye eƒe mo nɔ keklẽm abe ale si ɣe klẽna kple eƒe ŋusẽ ene. 17 Eye esi mekpɔe la, medze anyi ɖe eƒe afɔ nu abe ame kuku ene. Eye wòda eƒe nuɖusi ɖe dzinye gblɔ be: “Mègavɔ̃ o. Nyee nye Gbãtɔ la kple Mlɔetɔ la, 18 kple ame si le agbe; eye meku, gake kpɔ ɖa! Mele agbe tso mavɔ me yi mavɔ me, eye ku kple Hades* ƒe safuiwo le asinye. 19 Eya ta ŋlɔ nu siwo nèkpɔ kple nu siwo li kpakple nu siwo ava dzɔ le nu siawo megbe la ɖi. 20 Ke ɣletivi adre siwo nèkpɔ le nye nuɖusi me kple sikakaɖiti adreawo ŋu nya ɣaɣla kɔkɔe lae nye esi: Ɣletivi adreawo tsi tsitre ɖi na hame adreawo ƒe dɔlawo, eye akaɖiti adreawo tsi tsitre ɖi na hame adre.


Nyagblɔla 11 | Biblia Le Internet Dzi | Xexe Yeye Gɔmeɖeɖe\nWɔ ɣeyiɣia ŋu dɔ (1-8)\nDa wò abolo ɖo ɖe tɔwo dzi (1)\nƑã nukuwo tso ŋdi va se ɖe fiẽ (6)\nKpɔ dzidzɔ le wò ɖekakpuime (9, 10)\n11 Da wò abolo ɖo ɖe tɔwo dzi,*+ elabena àgakpɔe le ŋkeke geɖe megbe.+ 2 Na nu ame adre, alo ame enyi gɔ̃ hã,+ elabena mènya vɔ̃ kae le anyigba dzi va ge o. 3 Ne tsi sɔ gbɔ ɖe alilikpowo me la, edzana ɖe anyigba dzi; eye ne ati mu dze anyiehe alo dziehe gome la, afi si wòmu dze la, afi mae wòtsina. 4 Ame si le ŋku lém ɖe yaƒoƒo ŋu la maƒã nu o, eye ame si le ŋku lém ɖe alilikpowo ŋu la maŋe nu o.+ 5 Ale si ko mènya ale si gbɔgbɔ wɔa dɔ le ɖevi si le funɔ ƒe dɔ* me ƒe ƒuwo me o la,+ nenema kee mènya Mawu vavã si wɔa nuwo katã la ƒe dɔwɔwɔwo o.+ 6 Ƒã wò nukuwo le ŋdi, eye wò alɔ megadzudzɔ o va se ɖe fiẽ;+ elabena mènya kae awɔ nyuie o, eɖanye esi alo ekemɛ o, alo ne wo kple eve lae le nyonyo ge o. 7 Kekeli vivina, eye wònyo be ŋku nakpɔ ɣe. 8 Elabena nenye be amegbetɔ nɔ agbe ƒe geɖe la, nekpɔ dzidzɔ le ŋkekeawo katã me.+ Ke neɖo ŋku edzi hã be vivitidogbewo asɔ gbɔ; esiwo katã gbɔna la nye tofloko sɔŋ.+ 9 Ðekakpui, kpɔ dzidzɔ le wò ɖekakpuime, na wò dzi nakpɔ dzidzɔ le wò ɖekakpuiŋkekewo me. Zɔ ɖe wò dzi ƒe didiwo* kple wò ŋku ƒe mɔfiafia nu; gake nyae be Mawu vavã la akplɔ wò ava ʋɔnui* le nu siawo katã ta.+ 10 Eya ta ɖe dzivedonamenuwo ɖa le wò dzi dzi, eye nàtsri nu siwo agblẽ nu le ŋuwò,* elabena sɔhɛmenɔnɔ kple ɖekakpuimenɔnɔ la, toflokoe wonye.+\n^ Alo, “Na wò abolo nato tɔ dzi.”\n^ Alo, “toƒewo.”\n^ Alo, “Mawu vavã la abia akɔnta wò.”\n^ Egɔmeɖeɖe tẽe, “wò ŋutilã ŋu.”


Nye Nugɔmesela, Evɔ Nàda Asɔ\nGbetakpɔxɔ—Tata Si Míesrɔ̃na | March 2008\nGBE BUBU Amerika Tokunɔgbe Amharic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Quechua (Bolivia) Romanian Russia Tokunɔgbe Samoan Setswana Silozi Slovak Slovenian Sranantongo Swahili Tsonga Turkish Ukrainian Urdu\n“Yi edzi nànɔ ŋku ɖom edzi na wo be . . . woanye nugɔmeselawo.”—TITO 3:1, 2.\n1, 2. Nu kae Ŋɔŋlɔawo gblɔ tso nugɔmesese na amewo ŋu, eye nu ka tae esia sɔ?\nYEHOWA, mía Fofo lɔ̃ame si le dziƒo la, nye ame si si nunya manyagblɔ le. Esi wònye eyae wɔ mí ta la, míekpɔa esinu be wòafia mɔ mí le agbe me. (Ps. 48:15) Nusrɔ̃la Yakobo gblɔ na mí be: “Le nunya si tso dziƒo gome la, gbã la, ele dzadzɛ, azɔ hã, ewɔa ŋutifafa, esea nu gɔme, elɔ̃na faa ɖoa to, nublanuikpɔkpɔ kple kutsetse nyuiwo yɔe fũu, medea vovototo amewo me le ameŋkumekpɔkpɔ ta o, alakpanuwɔwɔ mele eme o.”—Yak. 3:17.\n2 Apostolo Paulo xlɔ̃ nu mí be: “Mina amewo katã nanyae be nugɔmeselawo mienye.” * (Fp. 4:5) Kristo Yesue nye Kristo hame la ƒe Aƒetɔ kple eƒe Ta. (Ef. 5:23) Aleke gbegbe wòle vevie be míanye nugɔmeselawo, abɔbɔ ɖe Kristo ƒe mɔfiame te, eye míase nu gɔme na ame bubuwoe nye esi!\n3, 4. (a) Wɔ viɖe siwo dona tso nugɔmesese na amewo me ƒe kpɔɖeŋu? (b) Nu kawo mee míadzro?\n3 Nu nyuiwo dona tso eme ne míesea nu gɔme, evɔ míedana sɔna. Míawɔ esia ƒe kpɔɖeŋu ale: Esi wova ʋu go nugbe aɖe si ŋɔdzidonamelawo ɖo ɖe Britain ŋu eye wode se be woagatsɔ nanewo siwo ŋu woɖe mɔ le tsã la aɖo yameʋu o la, yameʋuɖola akpa gãtɔ lɔ̃ wɔ ɖe mɔfiame ma dzi. Ne míele ʋu kum la, míekpɔnɛ be ehiã be míase nu gɔme na ʋukula bubuwo. Le kpɔɖeŋu me, ne míeva ɖo teƒe aɖe si mɔ geɖewo va do go le la, ehiãna be ʋukula aɖe natɔ ahaɖe mɔ na ʋukula bubu be wòava yi bene ʋuwo naɖe zɔ nyuie.\n4 Le mía dometɔ geɖe gome la, mele bɔbɔe be míanye nugɔmeselawo o. Be míate ŋu awɔ esia la, mina míakpɔ go etɔ̃ siwo me míaɖe nugɔmesese afia le la ɖa—nu si ʋãa mí, ale si míewɔa nu ɖe ame siwo le ŋusẽnɔƒewo ŋu, kple afi si míase nu gɔme na amewo ase ɖo.\nNu Ka Tae Wòle Be Míanye Nugɔmeselawo?\n5. Le Mose ƒe Sea te la, nu kae ate ŋu aʋã kluvi aɖe be wòatiae be yeakpɔtɔ anɔ yeƒe aƒetɔ gbɔ?\n5 Nane si wowɔna le blema do ŋgɔ na Kristotɔwo ƒe ɣeyiɣia he susu yi nɔnɔme nyui si ʋãa ame wònyea nugɔmesela la dzi. Mose ƒe Sea bia be woaɖe asi le Hebrivi siwo nye kluviwo ŋu le woƒe kluvizuzu ƒe ƒe adrelia alo Aseyetsoƒe la me, ƒe siawo dometɔ kae ɖava gbã o. Gake kluvi aɖe ate ŋu atiae be yeakpɔtɔ anye kluvi. (Xlẽ 2 Mose 21:5, 6.) Nu kae ate ŋu aʋã kluvi aɖe be wòawɔ esia? Lɔlɔ̃e aʋã kluvi la be wòatiae be yeakpɔtɔ anɔ nɔnɔme ma me le yeƒe aƒetɔ buameŋu la ƒe ŋusẽ te.\n6. Akpa kae lɔlɔ̃ wɔna le nugɔmesese na amewo gome?\n6 Nenema kee, lɔlɔ̃ si le mía si na Yehowa ʋãa mí míetsɔa míaƒe agbe ɖea adzɔgbe nɛ, eye míenɔa agbe ɖe míaƒe adzɔgbeɖeɖea nu. (Rom. 14:7, 8) Apostolo Yohanes ŋlɔ bena: “Nu si lɔlɔ̃ na Mawu fiae nye esi: be míawɔ eƒe seawo dzi; eye eƒe seawo menye agba o.” (1 Yoh. 5:3) Lɔlɔ̃ sia media eya ŋutɔ tɔ o. (1 Kor. 13:4, 5) Ne míele nu wɔm kple mía nɔvi amegbetɔwo la, lɔlɔ̃ na mía havi ʋãa mí be míesea nu gɔme na wo, eye míebua woƒe nyonyo ŋu gbã. Míeɖea mɔ ɖokuitɔdidi kpɔa ŋusẽ ɖe mía dzi o, ke boŋ míebua ame bubuwo ƒe nyonyo ŋu.—Fp. 2:2, 3.\n7. Akpa kae nugɔmesese na amewo wɔna le míaƒe gbeadzisubɔsubɔdɔa me?\n7 Mele be míaƒe nuƒoƒo alo nuwɔna naɖia amewo nu o. (Ef. 4:29) Le nyateƒe me la, lɔlɔ̃ aʋã mí be míagawɔ naneke si ana be du bubu me tɔ siwo ƒe dekɔnuwo to vovo la nado kpo ŋgɔyiyiwɔwɔ ava zu Yehowa subɔlawo o. Zi geɖe la, esia biana be míanye nugɔmeselawo. Le kpɔɖeŋu me, nɔvinyɔnu dutanyanyuigblɔla siwo atsyɔ̃ɖonuwo zazã ma la medina kokoko be yewoazã wo le nuto siwo me nu siawo ana woabu wo be wonye agbe maɖɔʋu nɔlawo eye wòaɖia amewo nu la me o.—1 Kor. 10:31-33.\n8. Aleke lɔlɔ̃ na Mawu ate ŋu akpe ɖe mía ŋu be míawɔ mía ɖokuiwo ‘ame suewoe’?\n8 Lɔlɔ̃ si le mía si na Yehowa nana míedoa mía ɖokui ɖe dzi o. Esi nyaʋiʋli aɖe ɖo nusrɔ̃lawo dome ku ɖe ame si nye gãtɔ ŋu la, Yesu yɔ ɖevi sue aɖe va tsi tsitre ɖe wo titina. Egblɔ be: “Ame sia ame si xɔa ɖevi sue sia le nye ŋkɔ ta la, exɔa nye hã, eye ame sia ame si xɔam la, exɔa ame si dɔm ɖa la hã. Elabena ame si wɔa eɖokui ame sue le mi katã dome lae nye gã.” (Luka 9:48; Mar. 9:36) Ate ŋu asesẽ ŋutɔ na mí ame ɖekaɖekawo be míawɔ mía ɖokuiwo ‘ame suewoe.’ Blibomademade si ƒe dome míenyi, kple didi be míado mía ɖokui ɖe dzi ate ŋu ana be míadi nɔƒe gã, gake ɖokuibɔbɔ ana míabu mía ɖokuiwo ame tsɛwoe.—Rom. 12:10.\n9. Be míanye nugɔmeselawo la, nu ka dzie wòle be míalɔ̃ ɖo?\n9 Be míanye nugɔmeselawo la, ele be míabɔbɔ ɖe ame siwo Mawu ɖo la ƒe ŋusẽ te. Kristotɔ vavãwo katã lɔ̃na ɖe tanyenye ƒe gɔmeɖose vevi la dzi. Apostolo Paulo gblɔ na Korintotɔwo eme kɔ be: “Medi be mianya be ŋutsu sia ŋutsu ƒe tae nye Kristo la; eye nyɔnu hã ƒe tae nye ŋutsu; ke Kristo la hã ƒe tae nye Mawu.”—1 Kor. 11:3.\n10. Ne míebɔbɔ mía ɖokui ɖe Yehowa ƒe ŋusẽ te la, nu kae wòɖena fiana?\n10 Ne míebɔbɔa mía ɖokuiwo ɖe Mawu ƒe ŋusẽ te la, eɖenɛ fiana be míeɖoa ŋu ɖe eŋu hekana ɖe edzi be enye mía Fofo lɔ̃ame. Enya nu sia nu si le dzɔdzɔm, eye ate ŋu aɖo eteƒe na mí ale si dze. Anyo be esia nanɔ susu me na mí ne amewo mewɔ nu ɖe mía ŋu bubutɔe o, alo wodo dɔmedzoe hedo dziku helĩhelĩ ɖe mía ŋu. Paulo ŋlɔ bena: “Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me.” Paulo na mɔfiame sia tsɔ te gbe ɖe aɖaŋuɖoɖo ma dzi be: “Lɔlɔ̃tɔwo, migabia hlɔ̃ na mia ɖokuiwo o, ke miɖe mɔ na dziku la boŋ; elabena woŋlɔ ɖi be: ‘Tɔnyee nye hlɔ̃biabia, maɖo eteƒe, Yehowa ye gblɔe.’”—Rom. 12:18, 19.\n11. Aleke míate ŋu aɖee afia be míebɔbɔa mía ɖokuiwo ɖe Kristo ƒe tanyenye te?\n11 Ele be míade bubu ame siwo Mawu ɖo ŋusẽnɔƒewo le Kristo hamea me la hã ŋu. Nyaɖeɖefia ta 1 gblɔ be Kristo Yesu lé hame la ƒe ‘ɣletiviwo’ ɖe eƒe nuɖusi me. (Nyaɖ. 1:16, 20) Ne míagblɔe gbadzaa la, “ɣletivi” siawo tsi tsitre ɖi na hamemetsitsiwo, alo dzikpɔlawo ƒe ha siwo le hameawo me. Dzikpɔla siawo siwo woɖo la bɔbɔa wo ɖokuiwo ɖe Kristo ƒe kpɔkplɔ te, eye wosrɔ̃a ale si wòwɔa nu ɖe amewo ŋu tufafatɔe la. Hamea me tɔwo katã bɔbɔa wo ɖokuiwo ɖe ɖoɖo si Yesu wɔ be “kluvi nyateƒetɔ kple aɖaŋudzela” la nana nuɖuɖu wo le ɣeyiɣi nyuitɔ dzi la te. (Mat. 24:45-47) Egbea la, ale si míelɔ̃na faa srɔ̃a nyati siawo hewɔa wo me nyawo dzi ɖee fia be míebɔbɔna ɖe Kristo ƒe tanyenye te, eye esia naa ŋutifafa kple ɖekawɔwɔ nɔa hamea me.—Rom. 14:13, 19.\nAfi Kae Míanye Nugɔmeselawo Ase Ðo?\n12. Nu ka tae seɖoƒe li na nugɔmesese ɖeɖe fia?\n12 Nugɔmeselawo nyenye mefia be míaɖe asi le míaƒe xɔse alo mawumegɔmeɖosewo ŋu o. Aleke Kristotɔ gbãtɔwo wɔ nui esime subɔsubɔhakplɔlawo de se na wo be woadzudzɔ nufiafia le Yesu ƒe ŋkɔ me? Petro kple apostolo bubuawo gblɔ dzinɔameƒotɔe be: “Ele be míaɖo to Mawu abe dziɖula ene wu amewo.” (Dɔw. 4:18-20; 5:28, 29) Eya ta egbea la, ne dziɖuɖumegãwo dze agbagba be yewoazi mía dzi míadzudzɔ gbeƒãɖeɖe nya nyuia la, míedzudzɔna o, togbɔ be míewɔa asitɔtrɔ le míaƒe gbeƒãɖeɖemɔnuwo ŋu bene míate ŋu anɔ te ɖe nɔnɔmea nu aɖaŋutɔe hã. Ne woxe mɔ ɖe aƒe me yi aƒe me dɔa nu la, míate ŋu adi mɔnu bubu siwo dzi míato ake ɖe aƒemenɔlawo ŋu ahayi edzi anɔ dɔ si Mawu de asi na mí la wɔm. Nenema kee, ne “ŋusẽtɔ siwo kɔ wu” de se be míagawɔ míaƒe kpekpewo o la, míenɔa ƒuƒoƒo suewo me wɔa kpekpewo le adzame.—Rom. 13:1; Heb. 10:24, 25.\n13. Nya kae Yesu gblɔ tso ɖokuibɔbɔ ɖe ŋusẽtɔwo te ŋu?\n13 Yesu gblɔ le eƒe Todzimawunyaa me be ehiã be ame nabɔbɔ eɖokui ɖe ŋusẽtɔwo te ale: “Ne ame aɖe di be yeahe wò ayi ʋɔnu ne yeaxɔ wò awutewui la, tsɔ wò awudziwui hã nɛ; eye ne ŋusẽtɔ aɖe zi dziwò be nàwɔ dɔ aɖe na ye ahazɔ kpli ye kilometa ɖeka la, zɔ kilometa eve kplii.” (Mat. 5:40, 41) * Amewo ŋu bubu kple didi be míakpe ɖe wo ŋu hã ʋãa mí be míewɔa geɖe wu nu si wobia tso mía si.—1 Kor. 13:5; Tito 3:1, 2.\n14. Nu ka tae mele be míana ta xɔsegbelawo gbeɖe o?\n14 Ke hã, mele be míaƒe didi be míase nu gɔme na amewo nana míana ta xɔsegbelawo gbeɖe o. Míaƒe tenɔnɔ sesĩe le go sia me hiã vevie bene míakpɔ nyateƒea ƒe kɔkɔenyenye kple hamea ƒe ɖekawɔwɔ ta. Paulo gblɔ ku ɖe ‘aʋatsonɔviwo’ ŋu be: “Míena mɔ ame siawo to mía ɖokui bɔbɔ ɖe wo te me o, ao, míena mɔ wo gaƒoƒo ɖeka gɔ̃ hã o, bene nya nyui la ƒe nyateƒe la nayi edzi anɔ kpli mi.” (Gal. 2:4, 5) Togbɔ be menye nu si bɔ o hã la, ne eva dzɔ be ame aɖewo gbe xɔse la, Kristotɔ veviedonulawo ya ayi edzi alé nu dzɔdzɔe wɔwɔ me ɖe asi sesĩe.\nEle Be Dzikpɔlawo Nanye Nugɔmeselawo\n15. Mɔ ka nue hamemetsitsi Kristotɔwo ɖea nugɔmesese fiana le ne wokpe ta?\n15 Nudidi siwo gbɔ ŋutsuwo ɖona hafi woɖoa wo dzikpɔlawoe la dometɔ ɖekae nye be wolɔ̃na faa be woase nu gɔme na amewo. Paulo ŋlɔ bena: “Ele be dzikpɔla nanye . . . nugɔmesela.” (1 Tim. 3:2, 3) Esia le vevie vevietɔ ne ŋutsu siwo woɖo la kpe ta hena ŋkuléle ɖe hamea ƒe nya aɖewo ŋu. Hafi woatso nya me la, ele be wo dometɔ ɖe sia ɖe si le kpekpea me nate ŋu agblɔ eƒe nukpɔsusu faa, togbɔ be mele kokoko be hamemetsitsi ɖe sia ɖe nagblɔ nya aɖe o hã. Ne wole nya aɖe me dzrom la, hamemetsitsi aɖe ate ŋu atrɔ eƒe susu nenye be ame bubuwo he susu yi Ŋɔŋlɔawo me gɔmeɖose aɖewo siwo ŋu dɔ woate ŋu awɔ dzi. Hamemetsitsi si tsi le gbɔgbɔ me metsia tsitre ɖe ame bubuwo ƒe nukpɔsusu ŋu heléa eya ŋutɔ tɔwo me ɖe asi goŋgoŋ o, ke boŋ esea nu gɔme. Le gɔmedzedzea me la, nukpɔsusu vovovowo ate ŋu anɔ wo si, gake gbedodoɖa kple ŋugbledede tso nya la ŋu naa ɖekawɔwɔ nɔa hamemetsitsi ɖokuibɔbɔlawo kple nugɔmeselawo dome.—1 Kor. 1:10; Xlẽ Efesotɔwo 4:1-3.\n16. Nɔnɔme kae wòle be dzikpɔla Kristotɔ naɖe afia?\n16 Ele be hamemetsitsi Kristotɔ nadze agbagba aʋli teokrasi ɖoɖowo ta le eƒe dɔwɔnawo katã me. Ele be wòawɔ nɔnɔme ma ŋu dɔ le alẽkpɔkplɔdɔa gɔ̃ hã me, eye esia akpe ɖe eŋu be wòaɖe ameŋububu kple tufafa afia amewo. Petro ŋlɔ bena: “Mikplɔ Mawu ƒe alẽha si le miaƒe dzikpɔkpɔ te la, menye le dzizizi ta o, ke boŋ kple lɔlɔ̃nu faa; eye menye le viɖe ƒoɖi didi ta hã o, ke boŋ kple didi vevi.”—1 Pet. 5:2.\n17. Aleke hamea me tɔwo katã ate ŋu aɖe nugɔmesese afia le nuwɔwɔ kple wo nɔewo me?\n17 Ame tsitsi siwo le hamea me kpɔa ŋudzedze ɖe kpekpeɖeŋu xɔasi siwo ɖekakpuiwo nana le hamea me la ŋu, eye wodea bubu wo ŋu. Eye ɖekakpuiwo hã dea bubu ame tsitsi siwo si nuteƒekpɔkpɔ geɖe su le Yehowa subɔsubɔ me la ŋu. (1 Tim. 5:1, 2) Hamemetsitsi Kristotɔwo dia ŋutsu siwo dze siwo woate ŋu ade dɔ aɖewo asi na, eye wonaa hehe wo be woakpe ɖe wo ŋu le beléle na Mawu ƒe alẽha la me. (2 Tim. 2:1, 2) Ele be Kristotɔ ɖe sia ɖe nade asixɔxɔ Paulo ƒe aɖaŋuɖoɖo si tso gbɔgbɔ me la ŋu. Egblɔ be: “Miɖo to ame siwo le ŋgɔ xɔm le mia dome la, eye mibɔbɔ mia ɖokui, elabena wole miaƒe luʋɔwo ŋu dzɔm, abe ame siwo ana akɔnta ene; bene woawɔ esia kple dzidzɔ, eye menye kple hũɖeɖe o, elabena esia agblẽ nu le mia ŋu.”—Heb. 13:17.\nNugɔmesese Ðeɖe Fia Le Ƒomea Me\n18. Nu ka tae wòsɔ be woaɖe nugɔmesese afia le ƒomea me?\n18 Nugɔmesese ɖeɖe fia hiã le ƒomea hã me. (Xlẽ Kolosetɔwo 3:18-21.) Biblia gblɔ ɖoƒe vovovo siwo Kristotɔwo ƒe ƒomewo me tɔ ɖe sia ɖe le. Vifofo lae nye srɔ̃a ƒe ta kple ame si koŋ ƒe agbanɔamedzi wònye be wòana mɔfiame ɖeviawo. Ele be srɔ̃nyɔnua nabɔbɔ ɖe srɔ̃a ƒe ŋusẽ te, eye ɖeviawo hã nadze agbagba anye toɖolawo, elabena esia wɔwɔ dzea Aƒetɔ la ŋu. Ƒomea me tɔ ɖe sia ɖe ate ŋu akpe asi ɖe ƒomea ƒe ɖekawɔwɔ kple ŋutifafa ŋu to nugɔmesese na wo nɔewo le mɔ si sɔ heda sɔ nu. Be míawɔ esia ƒe kpɔɖeŋu la, mina míakpɔ Biblia me kpɔɖeŋu aɖewo ɖa.\n19, 20. (a) Gblɔ vovototo si le Eli kple Yehowa ƒe nugɔmesese ɖeɖe fia dome. (b) Nu kawoe dzilawo ate ŋu asrɔ̃ tso kpɔɖeŋu siawo me?\n19 Eli nye nunɔlagã le Israel esime Samuel nye ɖevi dzaa ko. Ke hã, Eli viŋutsu siwo nye Xofni kple Pinexas nye “ame vlowo” eye ‘wometsɔ ɖeke le Yehowa ƒe nya me o.’ Eli se nu tso nu vɔ̃ɖi siwo viawo nɔ wɔwɔm, siwo dometɔ aɖee nye ale si wonɔa nyɔnu siwo nɔ dɔ wɔm le Mawu ƒe agbadɔa nu la gbɔ dɔmee, la ŋu. Aleke wòwɔ nui? Eli gblɔ na wo be, ne Yehowa ŋue wonɔ nu vɔ̃ wɔm ɖo la, ame aɖeke mado gbe ɖa ɖe wo ta o, gake meɖɔ wo ɖo hehe to na wo o. Esia wɔe be Eli viwo yi woƒe nu vɔ̃ɖiawo wɔwɔ dzi. Mlɔeba la, Yehowa tso nya me wòsɔ be wodze na ku. Esi Eli se nu tso viawo ƒe ku ŋu la, eya ŋutɔ hã dze anyi heku. Nublanuinya kae nye esi! Eme kɔ be Eli ƒe mɔɖeɖe madzemadze ɖe viawo ƒe nu vɔ̃ɖi wɔwɔ ŋu—le susua nu be ezi kpi kpɔ wo woyi ewɔwɔ dzi—la mesɔ kura o.—1 Sam. 2:12-17, 22-25, 34, 35; 4:17, 18.\n20 To vovo na esia la, mina míakpɔ ale si Mawu wɔ nu ɖe eƒe gbɔgbɔmeviwo ŋui ɖa. Nyagblɔɖila Mixa kpɔ ŋutega ɖedzesi aɖe ku ɖe Yehowa kple eƒe dɔlawo ƒe takpekpe aɖe ŋu. Yehowa bia mawudɔlawo be, wo dometɔ kae ate ŋu aflu Israel Fia vɔ̃ɖi Axab bene eƒe dziɖuɖu namu mahã. Yehowa lé to ɖe eƒe gbɔgbɔmevi vovovowo ƒe nukpɔsusuwo ŋu. Eye mawudɔla aɖe gblɔ be yeate ŋu aflui. Yehowa biae be, aleke wòle ewɔ gee. Esi mawudɔlaa ƒe ŋuɖoɖoa dze Yehowa ŋu ta la, egblɔ nɛ be wòayi aɖawɔe. (1 Fia. 22:19-23) Ðe mí amegbetɔwo hã míate ŋu asrɔ̃ nugɔmesese na mía nɔewo le ƒomea me tso nuŋlɔɖi sia me oa? Anyo be Kristotɔ si nye srɔ̃ŋutsu kple vifofo nabu srɔ̃a kple viawo ƒe nukpɔsusuwo ŋu. Le go bubu me la, ele be srɔ̃nyɔnuwo kple ɖeviwo nanyae be ne yewodo susu aɖe ɖa alo ɖe didi aɖe gblɔ la, ahiã be yewoalɔ̃ ade bubu mɔfiame si ame si Ŋɔŋlɔawo na ŋusẽ be wòatso nya me la ana ŋu.\n21. Nu ka mee míadzro le nyati si kplɔe ɖo me?\n21 Aleke gbegbe Yehowa ƒe ŋkuɖodzinya siwo me lɔlɔ̃ kple nunya le be míanye nugɔmeselawo dzɔ dzi na míi enye esi! (Ps. 119:99) Nyati si kplɔe ɖo adzro ale si nugɔmeselawo nyenye le mɔ si da sɔ nu naa dzidzɔ nɔa srɔ̃ɖeɖe mee la me.\n^ mm. 2 Mele bɔbɔe be woatsɔ nya ɖeka pɛ ko aɖe apostolo Paulo ƒe nya si gɔme woɖe be “nugɔmesela” la gɔme o. Numekugbalẽ aɖe gblɔ be: “Efia be woalɔ̃ faa aɖe asi le ame ŋutɔ ƒe gomenɔamesiwo ŋu, eye woaɖe ameŋububu kple tufafa afia amewo.” Eya ta nu si nya sia lɔ ɖe emee nye be woalɔ̃ faa aɖe asi le nya ŋu, ase nu gɔme, eye woaƒo asa na tɔtete ɖe seawo dzi wɔwɔ le nu sia nu me dzi, alo tɔtete ɖe ame ŋutɔ ƒe gomenɔamesiwo dzi.\n^ mm. 13 Kpɔ nyati si nye “Ne Ame aɖe Zi Dziwò be Nàwɔ Dɔ Aɖe,” si dze le February 15, 2005, ƒe Gbetakpɔxɔ, axa 23-6 me.\n• Nu nyui kawoe ate ŋu ado tso nugɔmesese ɖeɖe fia me?\n• Aleke dzikpɔlawo ate ŋu aɖe nugɔmesese afiae?\n• Nu ka tae wòhiã be woaɖe nugɔmesese afia le ƒomea me?\n[Nɔnɔmetata si le axa 4]\nHamemetsitsiwo srɔ̃a ale si Kristo wɔ nu ɖe amewo ŋu dɔmefafatɔe la\n[Nɔnɔmetata si le axa 6]\nNe hamemetsitsiwo kpe ta la, gbedodoɖa, ŋugbledede, kple nugɔmesese naa ɖekawɔwɔ nɔa wo dome\nÀte Ŋu Akpɔ Dzidzɔ Le Wò Srɔ̃ɖeɖe Me!\nYehowa Sea Míaƒe Ɣlidodowo\nGbeƒãɖeɖe Nya Nyuia Le Keke Andes Towo Dzi Ke\nMedo Ŋugbe Vevi Aɖe Be Míagado Go Ake\n“Ame Kae Nye Nunyala Kple Nugɔmesela Le Mia Dome?”\nÈbua Amewo Abe Ale Si Yehowa Bua Woe Enea?\nNya Vevi Siwo Tso Luka Ƒe Agbalẽa Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2008\nGBETAKPƆXƆ—TATA SI MÍESRƆ̃NA March 2008


Mateo 14 - Holy Bible [Ewe Bible 1913] - (Mat 14)\nLe ɣemaɣi me la dziɖula Herodes se Yesu ŋkɔ.\nEye wògblɔ na eƒe dɔlawo bena: Yohanes mawutsidetanamela la enye esi; eyae tsi tre tso ame kukuwo dome; eyaŋuti ŋusẽwo le dɔ wɔm le eme alea.\nElabena esi Herodes lé Yohanes la, eblae hede gaxɔ me le Herodia, si nye nɔvia Filipo srɔ̃ la ŋuti.\nElabena Yohanes gblɔ nɛ bena: Womeɖe mɔ na wò be, naɖee o.\nEye wòle didim be, yeawui; gake evɔ̃ ameha la, elabena wòbua eyama abe nyagblɔɖila ene.\nKe esi woɖu Herodes ƒe dzigbe la, Herodia ƒe vinyɔnuvi la va ɖu ɣe le wo titina, eye wòdze Herodes ŋu.\nEyata wòka atam do ŋugbe nɛ be, nusianu, si ke wòabia la, yeanae.\nKe eya la, esi dadaa gblɔe ɖi nɛ tà, egblɔ bena: Tsɔ Yohanes mawutsidetanamela la ƒe ta de agba me nam le afii!\nEye wòve fia la, gake le atam, si wòka, kple amesiwo nɔ kplɔ̃a ŋu kplii ŋuti la, eɖe se be, woatsɔe nɛ,\neye wòɖo be, wòayi aɖatso Yohanes ƒe ta le enu le gaxɔ me.\nEye wotsɔ eƒe ta de agba me vɛ, eye wotsɔe na nyɔnuvia, eye wòtsɔe yi na dadaa.\nKe eƒe nusrɔ̃lawo va ko eƒe kukua yi ɖaɖi, eye woyi ɖaka eta na Yesu.\nKe esi Yesu see la, eɖo ʋu dzo le afima, eye wòƒo asa yi ɖe gbedzi. Eye esi amehawo see la, woto afa tso duawo me va dze eyome.\nEye esi Yesu do go, eye wòkpɔ ame geɖe la, eƒe dɔme trɔ ɖe wo ŋu, eye wòda gbe le woƒe dɔlélawo ŋu.\nEye esi fiẽsi ɖo la, eƒe nusrɔ̃lawo va egbɔ gblɔ bena: Afisia gbedzìe, eye ɣeyiɣi la va yi xoxo; ɖe asi le amehawo ŋu azɔ, ne woayi ɖe kɔƒeawo me aɖaƒle nuɖuɖu na wo ɖokui.\nKe eya gblɔ na wo bena: Mehiã bena, wòayi o; miawo mina nu wo woaɖu!\nEye wogblɔ ne bena: Naneke mele mía si le afisia o, negbe abolo atɔ kple tɔmelã eve ko.\nEye wòbe: Mitsɔ wo vɛ nam!\nEye wòɖo bena, amehawo nabɔbɔ nɔ gbea dzi; eye esi wòtsɔ abolo atɔ̃ la kple lã eveawo la, ekpɔ dziƒo, eye wòyra ɖe wo dzi, eye esi wòŋe wo me la, etsɔ wo na eƒe nusrɔ̃lawo, eye nusrɔ̃lawo tsɔ wo na amehaawo.\nEye wo katã woɖu nu, eye woɖi ƒo, eye wòfɔ kakɛ, siwo susɔ la, ɖe xevi wuieve me fũ.\nKe amesiwo ɖu nua la, woanɔ ŋutsu akpe atɔ̃, nyɔnuwo kple ɖeviwo mele eme o.\nEye Yesu ƒoe ɖe nusrɔ̃lawo nu enumake bena, woaɖo nu adze ye ŋgɔ ayi go keme dzi, vaseɖe esime yeaɖe asi le amehawo ŋu.\nEye esi wòɖe asi le amehawo ŋu vɔ la, eya ɖeka yi to la dzi be, yeado gbe ɖa. Eye esi zã do la, eya ɖeka tsi afima.\nKe ʋu la do ƒu titina xoxo, eye ƒutsotsoewo le enyamam, elabena ya ƒo le ʋu la kpem.\nKe le zã ƒe ŋudzɔɣi enelia me la Yesu le ƒu dzi zɔm gbɔna wo gbɔ.\nKe esi nusrɔ̃lawo kpɔe wòle ƒu dzi zɔm gbɔna la, dzika tso wo ƒo, eye wogblɔ bena: Ŋɔlie! Eye wodo vɔvɔ̃ɣli.\nEnumake Yesu ƒo nu na wo gblɔ bena: Miaƒe dzi nèdze me, nye enye esi; migavɔ̃ o hee!\nEye Petro xɔ edzi gblɔ nɛ bena: Aƒetɔ, nenye wòe la, na bena, mazɔ tsia dzi ava gbɔwò.\nTete wògblɔ bena: Va! Eye esi Petro ɖi le ʋua me la, ezɔ tsia dzi va Yesu gbɔ.\nGake esi wòkpɔ ya le ƒoƒom la, evɔ̃, eye esi wòde asi toyiyi me la, edo ɣli gblɔ bena: Aƒetɔ, ɖem!\nEye Yesu do abɔ ɖa enumake, eye wòlée hegblɔ nɛ bena: Wò xɔseʋeetɔ, nukaŋuti nèke ɖi mahã?\nEye esi woge ɖe ʋua me la, ya la dzudzɔ.\nKe amesiwo le ʋua me la, dze klo nɛ gblɔ bena: Mawuvi nenye vavã.\nEye esi wotso ƒua la, woɖo Genezaret-nyigba la dzi.\nEye esi afimatɔwo dze sii la, woɖo du ɖe afimanutoawo katã me godoo, eye wotso dɔlélawo katã va egbɔ;\neye wova ɖe kuku nɛ bena, yewoade asi teƒe awuto ko ŋuti; eye ame geɖe alesi nu de asi eŋu la, ƒe lãme sẽ.


2 Kronika 32 | Biblia Le Internet Dzi | Xexe Yeye Gɔmeɖeɖe\nSenakerib do ŋɔdzi na Yerusalem (1-8)\nSenakerib ɖe alɔme le Yehowa ŋu (9-19)\nMawudɔla wu Asiriatɔwo ƒe aʋakɔ la (20-23)\nHizkiya ƒe dɔléle kple eƒe dzi ƒe dada (24-26)\nDɔ siwo Hizkiya wɔ kple eƒe ku (27-33)\n32 Le nu siawo kple Hizkiya ƒe nuteƒewɔwɔ+ sia megbe la, Asiria-fia Senakerib va dze Yuda dzi. Eɖe to ɖe du sesẽawo, eye wòdi be yeagbã duawo ƒe gliawo ahaxɔ wo.+ 2 Esi Hizkiya kpɔ be Senakerib va eye wòɖoe be yeawɔ aʋa kple Yerusalem la, 3 ede aɖaŋu kple eƒe amegãwo kpakple eƒe kalẽtɔwo be yewoaxe tsidzɔƒe siwo le dua godo;+ eye woda asi ɖe edzi nɛ. 4 Ame gbogbo aɖewo ƒo ƒu, eye woyi ɖaxe tsidzɔƒewo katã kple tɔsisi si to anyigba ma dzi, gblɔ be: “Nu ka tae Asiria-fiawo ava ke ɖe tsi gbogbo aɖe ŋu?” 5 Gawu la, edze agbagba ɖɔ gli la ƒe gbagbãƒewo katã ɖo, eye wòtu xɔ tsralawo ɖe edzi, eɖo gli bubu ɖe egodo. Eɖɔ Kpo*+ la ɖo le David Ƒe Du la me, eye wòwɔ aʋawɔnuwo kple akpoxɔnuwo kpaŋkpaŋ. 6 Eɖo aʋafiawo ɖe dukɔ la nu, eye wòƒo wo nu ƒu ɖe eɖokui gbɔ le ablɔ me le dugbo la nu, eye wòde dzi ƒo* na wo gblɔ be: 7 “Milé dzi ɖe ƒo, eye misẽ ŋu. Migavɔ̃ o, eye ŋɔ megadzi mi le Asiria-fia+ kple ame gbogbo siwo le eŋu la ta o, elabena ame siwo le mía dzi la sɔ gbɔ wu ame siwo le edzi.+ 8 Amegbetɔ ƒe alɔe* li kplii, ke míawo la Yehowa mía Mawu lae li kpli mí, ne wòakpe ɖe mía ŋu ahawɔ míaƒe aʋawo na mí.”+ Eye Yuda-fia Hizkiya ƒe nyawo do ŋusẽ dukɔ la.+ 9 Le esia megbe esi Asiria-fia Senakerib kple eƒe aʋakɔwo le Lakis+ la, edɔ eƒe dɔlawo ɖe Yerusalem ɖe Yuda-fia Hizkiya kple Yudatɔ siwo katã nɔ Yerusalem+ la gbɔ, be woagblɔ be: 10 “Ale Asiria-fia Senakerib gblɔe nye esi, ‘Nu ka ŋue miele ŋu ɖom ɖo hekpɔtɔ le Yerusalem esime woɖe to ɖe mi?+ 11 Alo menye ɖe Hizkiya le mia flum ne wòana dɔ kple tsikɔ nawu mi miaku, esi wòle gbɔgblɔm be: “Yehowa mía Mawu la ŋutɔ aɖe mí tso Asiria-fia si me” oa?+ 12 Menye Hizkiya siae ɖe mia Mawu la ƒe nuxeƒewo+ kple eƒe vɔsamlekpuiwo+ ɖa, eye wògblɔ na Yuda kple Yerusalem be: “Vɔsamlekpui ɖeka ko ŋgɔe miade ta agu ɖo, eye eya dzie miado dzudzɔ le” oa?+ 13 Ðe mienya nu si nye kple tɔgbuinyewo míewɔ anyigbadzidukɔwo katã oa?+ Ðe anyigbadzidukɔwo ƒe mawuwo te ŋu ɖe woƒe anyigba tso asinye me kpɔa?+ 14 Dukɔ siawo siwo tɔgbuinyewo tsrɔ̃ la ƒe mawuwo katã dometɔ kae te ŋu ɖe eƒe dukɔ tso asinye me kpɔ, ne mia Mawu la naɖe mi tso asinye me?+ 15 Eya ta migana Hizkiya nable mi alo aflu mi alea o!+ Migaxɔ edzi se o, elabena dukɔ alo fiaɖuƒe aɖeke ƒe mawu aɖeke mete ŋu ɖe eƒe dukɔ tso asinye me kple tɔgbuinyewo si me kpɔ o. Aleke miaƒe Mawu ya naɖe mi tso asinye me!’”+ 16 Eye eƒe dɔlawo gagblɔ nya geɖewo ɖe Yehowa, Mawu vavã la, kple eƒe subɔla Hizkiya ŋu. 17 Eŋlɔ agbalẽ+ gɔ̃ hã tsɔ do vlo Yehowa, Israel ƒe Mawu la,+ gblɔ ɖe eŋu be: “Ale si ko anyigbadzidukɔwo ƒe mawuwo mete ŋu ɖe woƒe amewo tso asinye me o la,+ nenema kee Hizkiya ƒe Mawu la mate ŋu aɖe eƒe dukɔ tso asinye me o.” 18 Eye wodo ɣli sesĩe le Yudagbe me ɖo ɖe Yerusalemtɔ siwo nɔ glia dzi, ne woade vɔvɔ̃ lãme na wo eye ŋɔdzi nalé wo, ale be woaxɔ du la.+ 19 Eye woƒo nu le Yerusalem ƒe Mawu la ŋu abe ale si ko woƒo nu le anyigbadzidukɔwo ƒe mawu siwo nye amegbetɔwo ƒe asinudɔwɔwɔwo ŋu ene. 20 Ke Fia Hizkiya kple nyagblɔɖila Yesaya,+ Amoz vi la, nɔ gbe dom ɖa le nya sia ŋu, eye wonɔ ɣli dom ɖo ɖe dziƒo be woaxɔ na yewo.+ 21 Eye Yehowa dɔ mawudɔla aɖe ɖa wòva tsrɔ̃ aʋakalẽtɔwo+ kple aʋakplɔlawo kpakple aʋafiawo katã ɖa le Asiria-fia ƒe asaɖa la me, ale be wòtsɔ ŋukpe trɔ yi wo denyigba dzi. Emegbe eyi ɖe eƒe mawu ƒe aƒe* la me, eye eya ŋutɔ viawo dometɔ aɖewo va wui kple yi+ le afi ma. 22 Ale Yehowa ɖe Hizkiya kple Yerusalem nɔlawo tso Asiria-fia Senakerib kple ame bubuwo katã si me, eye wòna gbɔdzɔe wo le go sia go me. 23 Ame geɖewo tsɔ nunanawo vɛ na Yehowa le Yerusalem, kple nu nyuiwo vɛ na Yuda-fia+ Hizkiya, eye wodea bubu eŋu ŋutɔ le dukɔwo katã me le ema megbe. 24 Le ŋkeke mawo me la, Hizkiya dze dɔ de kuku ge kloe, eye wòdo gbe ɖa na Yehowa,+ eye wòɖo eŋu nɛ hena dzesi*+ aɖee. 25 Ke Hizkiya mekpɔ ŋudzedze ɖe nyui si wowɔ nɛ la ŋu o, elabena eƒe dzi de asi dada me, eye Mawu do dɔmedzoe ɖe eya kple Yuda kpakple Yerusalem ŋu. 26 Ke Hizkiya bɔbɔ eɖokui tso eƒe dzi ƒe dada la me,+ eya kple Yerusalem nɔlawo katã, eye Yehowa ƒe dɔmedzoe meva wo dzi le Hizkiya ŋɔli o.+ 27 Kesinɔnuwo kple bubu geɖe ŋutɔ su Hizkiya si;+ eye wòtu nudzraɖoƒewo+ na eɖokui siwo me wòkɔ klosalo, sika, kpe xɔasiwo, balsam-mi, akpoxɔnuwo kple nu nyuiwo katã ɖo. 28 Etu nuku kple wain yeye kpakple ami dzraɖoƒewo hã, eye wòtu lãxɔ na lã ƒomevi vovovowo katã hewɔ kpowo na lãhawo. 29 Etso duwo na eɖokui, eye alẽ kple nyi gbogbo aɖewo le esi, elabena Mawu na nu geɖe ŋutɔe. 30 Hizkiya ye xe Gihon-tɔ+ la ƒe dzigbetɔʋu+ la ƒe nugbɔ, eye wòɖe tɔʋu aɖe na tsia be wòatsa yi ɣetoɖoƒe gome yi David Ƒe Du+ la me, eye Hizkiya kpɔ dzidzedze le dɔ sia dɔ si wòwɔ la me. 31 Gake esi Babilon-megãwo ƒe nyanuɖela siwo wodɔ ɖe egbɔ, ne woabia nukunu+ si dzɔ* le anyigba la dzi+ ŋu nyae la, Mawu vavã la ɖe asi le eŋu, ne wòadoe kpɔ,+ ne yeanya nu siwo katã le eƒe dzi me.+ 32 Ke Hizkiya ŋutinya susɔeawo kple dɔ nyui siwo wòwɔ la,+ woŋlɔ wo ɖe nyagblɔɖila Yesaya,+ Amoz vi, ƒe ŋutega me, le Yuda Kple Israel Fiawo Ƒe Agbalẽ me.+ 33 Eye wotsɔ Hizkiya mlɔ tɔgbuiawo gbɔ, woɖii ɖe todzimɔ si yi David viwo ɖiƒe la dzi;+ Yuda blibo la kple Yerusalem nɔlawo de bubu eŋu le eƒe kuɣi. Eye via Manase zu fia ɖe eteƒe.\n^ Egɔmeɖeɖe tẽe, “wòƒo nu wòde dzi gbɔ.”\n^ Alo, “amegbetɔ ƒe ŋusẽ.”\n^ Alo, “nukunu.”\n^ Alo, “dzesi si va eme.”


Psalmowo 51 | Biblia Le Internet Dzi | Xexe Yeye Gɔmeɖeɖe\nNa henɔ la. David ƒe ha, esime wòdɔ kple Bat-Seba+ eye nyagblɔɖila Natan va egbɔ. 51 Oo Mawu, ve nunye le wò lɔlɔ̃ si nu metsina o la ta.+ Tutu nye dzidadawo ɖa le wò nublanuikpɔkpɔ geɖe la ta.+ 2 Le tsi nam keŋkeŋ tso nye vodada me,+Eye nàklɔ ŋunye tso nye nu vɔ̃ me.+ 3 Elabena nye dzidadawo la, medze si wo keŋ,Eye nye nu vɔ̃ le ŋkunyeme ɖaa.*+ 4 Ŋuwòe mewɔ nu vɔ̃ ɖo—wò koŋ ŋue mewɔe ɖo,*+Nu si nye vɔ̃ le ŋkuwòmee mewɔ.+ Le esia ta ne èƒo nu la, tɔwò adzɔ,Eye ne ètso afia la, enɔa eteƒe.+ 5 Kpɔ ɖa! Vodada mee wodzim ɖo,Eye nu vɔ̃ mee danye fɔ nye fu ɖo.*+ 6 Kpɔ ɖa! Nyateƒetoto si tso dzi me kee nèdina;+Fia num ne madze nunya le ememe ke. 7 Tsɔ isop gbe klɔ ŋunye tso nye nu vɔ̃ me, ne ŋunye nadza;+Le tsi nam ne mafu tititi wu sno.+ 8 Na mase dzidzɔ kple aseyetsotso ŋkɔ,Ne nye ƒu siwo nègbã gudugudu la nagli kple dzidzɔ.+ 9 Ðe ŋku ɖa le nye nu vɔ̃wo ŋu,*+Eye nàtutu nye vodadawo katã ɖa.+ 10 Oo Mawu, wɔ dzi dzadzɛ ɖe menye,+Eye nàde gbɔgbɔ yeye+ si li ke la menye. 11 Mègatsɔm ƒu gbe le ŋkuwòme o;Eye mègaxɔ wò gbɔgbɔ kɔkɔe la hã le asinye o. 12 Gbugbɔ wò xɔname ƒe dzidzɔ de menye;+Eye nànyɔ wò lɔlɔ̃nu wɔwɔ ƒe gbɔgbɔ ɖe menye.* 13 Mafia wò mɔwo dzidalawo,+Ne nu vɔ̃ wɔlawo natrɔ ava gbɔwò. 14 Oo Mawu, Mawu, nye xɔnametɔ,+ ɖem tso ʋufɔɖiɖi+ me,Ne nye aɖe naɖe gbeƒã wò dzɔdzɔenyenye kple dzidzɔ.+ 15 Oo Yehowa, ʋu nu nam,Ne nye nu naɖe gbeƒã wò kafukafu.+ 16 Elabena menye vɔsae dzea ŋuwò o, anye ne masa vɔ na wò;+Menye numevɔsae dzea ŋuwò o.+ 17 Vɔsa siwo dzea Mawu ŋue nye gbɔgbɔ si gbã;Oo Mawu, màdo vlo dzi si gbã hetugu la o.+ 18 Wɔ nyui na Zion le wò ŋudzedzekpɔkpɔ la nu;Ðo Yerusalem ƒe gliwo. 19 Ekema dzɔdzɔenyenyevɔsawo,Numevɔsawo kple vɔsa blibowo adze ŋuwò;Ekema woatsɔ nyitsuwo asa vɔe le wò vɔsamlekpui la dzi.+\n^ Alo, “nɔa susu me nam ɖaa.”\n^ Egɔmeɖeɖe tẽe, “Wò ɖeka hɔ̃ ko ŋu mewɔ nu vɔ̃ ɖo.”\n^ Alo, “Eye menye nu vɔ̃ me tso esime danye fɔ nye fu.”\n^ Alo, “Ɣla wò mo ɖe nye nu vɔ̃wo.”\n^ Egɔmeɖeɖe tẽe, “Tsɔ wò gbɔgbɔ do ŋusẽm ne maɖo to wò tso dzi me.”


Dɔwɔwɔwo 6 - Holy Bible [Ewe Bible 1913] - (Dɔw 6)\nTete ame wuieveawo yɔ nusrɔ̃lawo ƒe ha ƒo ƒu, eye wogblɔ bena: Medze be, miagblẽ mawunya la ɖi asubɔ le kplɔ ŋuti o.\namesiwo wotsɔ ɖo apostoloawo ƒe ŋku me; eye esi wodo gbe ɖa vo la, wòda asi ɖe wo dzi.\nEye mawunya la keke ta, eye nusrɔ̃lawo ƒe xexlẽme le agba sɔm ŋutɔ le Yerusalem; eye nunɔlawo ƒe ha gãa ɖe hã na ta xɔse la.\nKe Stefano, si yɔ fũ kple amenuveve kple ŋusẽ la, wo nukunuwo kple dzesi gãwo le dukɔ la dome.\nEye amea ɖewo tso ƒuƒoƒe, si woyɔna be Libertine-tɔwo kple Kirenetɔwo kple Aleksandriatɔwo ƒe ƒuƒoƒe la me, kpakple amesiwo tso Kilikia kple Asia la, tsi tre hele nusesẽe wɔm kple Stefano.\nEye womete ŋu tsi tre de nunya kple gbɔgbɔ, si wòtso le nu ƒom la nu o.\nTete wotra ŋutsua ɖewo ɖe wo me, amesiwo gblɔ bena: Miese wòle busunyawo gblɔm ɖe Mose kple Mawu ŋu.\nEye wode zi dukɔ la kple amegãwo kpakple agbalẽfialawo me; eye wova dze edzi, eye wòlée hekplɔe yi ɖe ʋɔnudrɔ̃lawo ƒe ŋku me;\neye woɖo aʋatsoɖaseɖilawo, amesiwo gblɔ bena: Nenem me sia midzudzɔ nuƒoƒo ɖe teƒe kokoe la kple se la ŋu o;\nelabena miese wògblɔ bena: Yesu, Nazaretetɔ sia lagblẽ teƒe sia, eye wòaɖuɖɔ kɔnuwɔwɔ, siwo Mose tsa de asi na mí.\nEye amesiwo katã bɔbɔ nɔ ʋɔnua la, esi wòlé ŋku ɖe edzi gã la, wokpɔ eƒe mo abe mawudɔlaa ɖe ƒe mo ene.


Bible Verses On The Topic: Number 3 -> Math Signs\nMath Signs: [Number 3]\nElabena Mawu ɖeka kple avuléla ɖeka, si le Mawu kple amewo dome, si nye ame Kristo Yesu la koe li,\nŊɔŋlɔ sia ŋɔŋlɔ, si tso Mawu ƒe Gbɔgbɔ me la, enyo hã na nufiafia, na mokaka, na ɖɔɖɔɖo, na amehehe, si le dzɔdzɔenyenye me,\nelabena eya me míele agbe, eye míeʋãna le, eye miele, abe alesi miaƒe henɔa ɖewo hã gblɔ ene bena: „Elabena eƒe dzidzime miawo hã míenye.“\nElabena Mawu ƒe agbɔsɔsɔme blibo la katã nɔ eyama me le ŋutilã ƒe nɔnɔme,\n2 Mose 3:14\nMawu gblɔ na Mose be: „Amesi menye, eyae menye,“ eye wògblɔ bena: Ale nagblɔ na Israel-viwo enye si: „Menye“ ye dɔm do ɖe mia gbɔ;\nEye Mawu gblɔ be: Mine míawɔ ame ɖe míaƒe nɔnɔme, woaɖi mí, eye wòaɖu ƒumelãwo, dziƒoxe dzodzoewo, aƒemelãwo kple gbemelãwo katã kpakple lã, siwo katã tana le anyigba dzi la dzi!\nElabena Mawu ƒe nya la le agbe, eye wòsẽa ŋu, eye wòɖana wua yi nue-vee sia yi nuevee, eye wòƒona ɖe ame yina ɖe eme, halase esime wòmãa luʋɔ kple gbɔgbɔ kple ƒunukpeƒeewo kpakple ƒutomemi me, eye wònye tamesusuwo kple dzimedidiwo ƒe ʋɔnudrɔ̃la;\nMawue nye Gbɔgbɔ, eye amesiwo le gbe dom ɖa nɛ la, ele be, woado gbe ɖa le gbɔgbɔ kple nyateƒe me.\nelabena abe alesi Yona nɔ ƒumelãtsu ƒe ɖɔ me xɔ ŋkeke etɔ̃ kple zã hã etɔ̃ la, nenema ke amegbetɔvi la anɔ anyigba ƒe tu me ŋkeke etɔ̃ kple zã hã etɔ̃.\nWo dometɔ ɖeka, si nye woa ŋutɔwo ƒe nyagblɔɖila la, gblɔ be: „Kretatɔwo nye aʋatsokalawo ɖaa, lã vɔ̃ɖiwo, ƒodo wɔkuviawo.“\n1 Korintotɔwo 15:33\nMigana woable mi o! Habɔbɔ vɔ̃wo gblẽa nuwɔna nyuiwo.\n1 Yohanes 5:7-9\n Elabena ame etɔ̃e li, amesiwo le ɖase ɖim le dziƒo: Fofo la, Nya la kple Gbɔgbɔ kɔkɔe la, eye ame etɔ̃ siawo le ɖeka. Eye ame etɔ̃e li, amesiwo le ɖase ɖim le anyigba dzi, woawoe nye: Gbɔgbɔ la kple tsi la kpakple ʋu la, eye ame etɔ̃ siawo le ɖeka. Ne míexɔa amegbetɔwo ƒe ɖaseɖiɖi la, ekema Mawu ƒe ɖaseɖiɖi la lolo wu; elabena Mawu ƒe ɖaseɖiɖi enye esia bena, eɖi ɖase le Via ŋuti.\n Elabena ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ. Elabena Mawu medo via ɖe xexeame, be woadrɔ̃ ʋɔnu xexeame o; ke boŋ be woaɖe xexeame to eyama dzi. Amesi xɔa edzi sena la, womadrɔ̃ ʋɔnui o; ke amesi mexɔa edzi sena o la, wòdra ʋɔnui xoxo; elabena mexɔ Mawu ƒe Tenuvi ƒe ŋkɔa dzi se o.


Mito Nyateƒe Na Mia Nɔewo | Nusɔsrɔ̃\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Tokunɔgbe Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Mito nyateƒe na mia nɔewo.”—ZAK. 8:16.\nHADZIDZI: 56, 124\nAleke Satana le amewo blem egbeae?\nNu ka tae amewo daa alakpa ɖo?\nNu kae akpe ɖe mía ŋu be míato nyateƒe na mía nɔewo?\n1, 2. Nu kae gblẽ nu le amegbetɔwo ŋu wu nu bubu ɖe sia ɖe, eye ame kae toe vɛ?\nTELEFON, elektrikkaɖi, ʋu kple nufamɔ̃ nye nutovɛ siwo na agbea va le bɔbɔe wu la dometɔ ʋɛ aɖewo. Gake nutovɛ bubu geɖewo abe tu, tomebɔmb, sigaret, kple atɔmikbɔmb ene ya de amegbetɔwo ƒe agbe afɔku me wu tsã. Ke hã, nane si do ŋgɔ na nu siawo la gagblẽ nu le amegbetɔwo ŋu wu wo katã. Nu kae wònye? Eyae nye aʋatsokaka! Aʋatsokaka fia be ame nagblɔ nya si wònya be menye nyateƒe o kple susu be yeaflu ame aɖe. Ke ame kae ka aʋatso gbãtɔ? Eyae nye “Abosam.” Yesu Kristo yɔe be “aʋatsokafofo.” (Xlẽ Yohanes 8:44.) Ɣekaɣie wòka aʋatso gbãtɔ la?\n2 Esia dzɔ ƒe akpe geɖewoe nye esi va yi le Eden-bɔa me. Ɣemaɣi la, atsu kple asi gbãtɔ siwo nye Adam kple Xawa nɔ vivi sem le Paradiso si wo Wɔla na wo la me. Gake Abosam va ge ɖe toa me. Enyae be Mawu de se na atsu kple asia be woagaɖu “sidzedze nyui kple vɔ̃ ƒe atia” o, eye ne wogbe toɖoɖo la, woaku. Ke hã, Satana to da aɖe dzi gblɔ na Xawa be: “Miele kuku ge akpɔ o.” Emae nye aʋatsokaka gbãtɔ. Eye wògagblɔ kpee be: “Elabena Mawu nyae be gbe si gbe miaɖu eƒe ɖe la, miaƒe ŋkuwo aʋu, eye mianɔ abe Mawu ene, anya nyui kple vɔ̃.”—1 Mose 2:15-17; 3:1-5.\n3. Nu ka tae aʋatso si Satana ka la nye alakpa vɔ̃ɖi, eye nu kae do tso eme?\n3 Satana ƒe aʋatsokakaa nye alakpa vɔ̃ɖi, elabe enyae nyuie be, ne Xawa xɔ yeƒe nyaa dzi se heɖu atikutsetsea la, aku. Eye nu ma tututue dzɔ. Xawa kple Adam siaa da Yehowa ƒe sededea dzi eye wova ku mlɔeba. (1 Mose 3:6; 5:5) Gawu la, nu vɔ̃ sia si wowɔ la wɔe be “ku la kaka ɖe amewo katã dome.” Le nyateƒe me la, “ku ɖu fia . . . ɖe ame siwo mewɔ nu vɔ̃ si sɔ kple Adam ƒe dzidada o la gɔ̃ hã dzi.” (Rom. 5:12, 14) Eye fifia, le esi teƒe be amegbetɔwo nade blibo ahanɔ agbe tegbee abe ale si Mawu ɖoe le gɔmedzedzea me ene la, bebli hafi wonɔa agbe “ƒe blaadre, alo ƒe blaenyi, ne ŋusẽ tɔxɛ le ame ŋue nye ema.” Ke hã, zi geɖe la, agbea yɔna “fũu kple fukpekpe kple nuxaxa.” (Ps. 90:10) Esiawo katã dzɔna le Satana ƒe aʋatsokakaa ta. Ewɔ nublanui loo!\n4. (a) Biabia kawoe wòle be míakpɔ ŋuɖoɖo na? (b) Le Psalmo 15:1, 2 ƒe nya nu la, ame kawo koe ate ŋu anye Yehowa xɔlɔ̃wo?\n4 Yesu gblɔ tso Abosam ŋu be: “Meli ke ɖe nyateƒe la me o, elabena nyateƒe mele eme o.” Eye va de asi na egbea la, nyateƒe mele Satana me o, elabe egakpɔtɔ “le anyigbadzinɔlawo katã blem” kple eƒe alakpanyawo. (Nyaɖ. 12:9) Míawo ya míedi be Abosam nable mí o. Azɔ, na míadzro biabia etɔ̃ siawo me: Aleke Satana le amewo blem egbeae? Nu ka tae amewo daa alakpa ɖo? Eye esi míedi be mía kple Yehowa ƒe xɔlɔ̃wɔwɔa dome nagblẽ abe ale si wòdzɔ ɖe Adam kple Xawa dzi ene o ta la, nu kae akpe ɖe mía ŋu be ‘míato nyateƒe’ ɣeawokatãɣi?—Xlẽ Psalmo 15:1, 2.\nALE SI SATANA LE AMEWO BLEM\n5. Aleke Satana le amewo blem egbeae?\n5 Apostolo Paulo nyae be míate ŋu awɔ mía tɔ sinua be “Satana ƒe asi nagasu mía dzi o, elabena eƒe susuwo mele ɣaɣla ɖe mí o.” (2 Kor. 2:11; etenuŋɔŋlɔ) Míenyae be xexe bliboa—alakpasubɔsubɔhawo, dunyahehe me nu fitifiti wɔwɔ kple ŋukeklẽ ƒe asitsanuɖoanyia siaa—le Abosam ƒe ŋusẽ te. (1 Yoh. 5:19) Eya ta, mewɔa nuku na mí be Satana kple eƒe gbɔgbɔ vɔ̃wo able ame siwo le ŋusẽnɔƒewo be woanye “aʋatsokalawo” o. (1 Tim. 4:1, 2) Esia nye nyateƒe le asitsala gã siwo toa amebeble ƒe boblododowo dzi doa adzɔnu siwo gblẽa nu le amewo ŋu kple gakpɔmɔnu fitifitiwo ɖe ŋgɔ la gome.\n6, 7. (a) Nu ka tae subɔsubɔhakplɔla siwo daa alakpa la ɖi fɔ ŋutɔ? (b) Alakpanya siwo subɔsubɔhakplɔlawo gblɔna la dometɔ aɖewo ɖe?\n6 Subɔsubɔhakplɔla siwo daa alakpa la ɖi fɔ ŋutɔ, elabena woate ŋu awɔe be agbe tegbee nɔnɔ ƒe mɔnukpɔkpɔa nato ame siwo xɔ woƒe alakpanyawo dzi se la ŋu. Ne ame aɖe xɔ woƒe alakpanufiafiawo dzi se hewɔa nu si Mawu lé fui la, ate ŋu awɔe be amea makpɔ agbe mavɔ o. (Hos. 4:9) Yesu nyae be subɔsubɔhakplɔla siwo nɔ anyi le yeƒe ŋkekea me la daa alakpa mawo tɔgbi. Eya ta, egblɔ na wo kã be: “Baba na mi agbalẽfialawo kple Farisitɔwo, alakpanuwɔlawo! Elabena miezɔ to ƒu dzi kple anyigba dzi be miatrɔ ame ɖeka wòazu Yudatɔ, eye ne ezui vɔ la, miewɔnɛ wòdzena na Gehena [tsɔtsrɔ̃ mavɔ me] yiyi wu miawo ŋutɔwo zi gbɔ zi eve.” (Mat. 23:15; etenuŋɔŋlɔ) Yesu he nya ɖe alakpasubɔsubɔhakplɔla mawo ŋu vevie. Wole abe wo ‘fofo Abosam si nye amewula la’ ene.—Yoh. 8:44.\n7 Subɔsubɔhakplɔlawo va bɔ ɖe xexea me egbea ŋutɔ. Amewo tea ŋu yɔa wo be osɔfowo, nunɔlawo, rabiwo kple bubuawo. ‘Wotea nyateƒe’ si tso Mawu ƒe Nyaa me la “ɖe to” eye “wotsɔ Mawu ƒe nyateƒe la ɖɔli aʋatso,” abe ale si wo hati siwo nɔ anyi le ƒe alafa gbãtɔ me la wɔe ene. (Rom. 1:18, 25) Woƒe alakpanufiafia aɖewoe nye, “ne ènya xɔ se ko la, àkpɔ ɖeɖe godoo,” luʋɔ makumaku, gbugbɔgadzɔ, kple bometsinya si nye be Mawu da asi ɖe ŋutsu kple ŋutsu alo nyɔnu kple nyɔnu ƒe dɔdɔ kpakple woƒe srɔ̃ɖeɖe dzi.\n8. Alakpanya kae míele mɔ kpɔm be dunyahelawo ava gblɔ kpuie, gake aleke wòle be míawɔ nui?\n8 Dunyahelawo to woƒe alakpanyawo dzi ble ame geɖe ŋutɔ. Wodaa alakpa gãgãwo, eye alakpa gã si woagava da le etsɔme kpuie la anye be yewohe “ŋutifafa kple dedienɔnɔ” va xexea me azɔ! Gake kasia, “tsɔtsrɔ̃ kpata ava wo dzi kpoyi.” Eya ta, mele be míaxɔ wo dzi ase o. Woanɔ alakpa dam be ŋutifafa kple dedienɔnɔ li togbɔ be xexea ɖo afɔku gã aɖe me hã! Gake “[míenyae] nyuie be, Yehowa ƒe ŋkeke la gbɔna abe ale si tututu fiafitɔ vana le zã me ene.”—1 Tes. 5:1-4.\nNU SI TAE AMEWO DAA ALAKPA\n9, 10. (a) Nu ka tae amewo daa alakpa ɖo, eye nu kae dona tso eme? (b) Nu ka dzie wòle be míaɖo ŋkui ku ɖe Yehowa ŋu?\n9 Ne woto nu yeye aɖe vɛ eye ame geɖe va kpɔ dzidzɔ ɖe eŋu la, wova nɔa ewɔm le agbɔsɔsɔ gã aɖe me mlɔeba. Alea kee wòle le aʋatsokaka alo alakpadada hã gome. Alakpadada va bɔ le xexea me egbea ŋutɔ, eye menye ame ŋkutawo koe blea amewo o. Nyati aɖe si Aƒetɔ Y. Bhattacharjee ŋlɔ, si ƒe tanyae nye “Nu Si Ta Míedaa Alakpa” la gblɔ be, “alakpadada nye nɔnɔme aɖe si ƒo ke ɖe to ɖe amegbetɔwo me ale gbegbe.” Zi geɖe la, amewo daa alakpa be yewoakpɔ yewo ɖokui ta alo ado yewo ɖokui ɖe ŋgɔ. Wodaa alakpa be yewoatsyɔ nu yewoƒe vodadawo kple nu gbegblẽ siwo yewowɔ la dzi alo kple susu be nu nade yewo dzi le ganyawo gome alo viɖe bubuwo nasu yewo si. Nyatia gblɔ hã be amewo “daa alakpa bɔbɔe le nu suewo kple nu gãwo me tsɔ blea amedzrowo, woƒe dɔwɔhatiwo, xɔlɔ̃wo kple woƒe ame lɔlɔ̃wo.”\n10 Nu kae dona tso alakpadada alea me? Amewo megava kana ɖe wo nɔewo dzi o eye kadodowo me gblẽna. Le kpɔɖeŋu me, bu dzivenya si gbegbe wòanye ne srɔ̃ŋutsu wɔnuteƒe aɖe va nyae be ye srɔ̃ wɔ ahasi eye wòda alakpa be yeatsɔ atsyɔ nu gbegblẽ si wòwɔa dzi ŋu kpɔ. Alo bu eŋu kpɔ ko be ŋutsu aɖe wɔa ŋlɔmi le srɔ̃a kple viawo ŋu le aƒe me, evɔ wòava nɔ nu wɔm ɖe wo ŋu lɔlɔ̃tɔe le ame dome abe srɔ̃ŋutsu kple vifofo nyui ene. Gake ele be míaɖo ŋku edzi be ameflula mawo tɔgbi mate ŋu aɣla naneke ɖe Yehowa o, elabe “woklo nu le nuwo katã dzi eye wotsi ƒeƒle” le eŋkume.—Heb. 4:13.\n11. Nufiame kae le Anania kple Safira ƒe kpɔɖeŋu gbegblẽa me na mí? (Kpɔ nɔnɔmetata si le nyati sia ƒe gɔmedzedze.)\n11 Biblia me kpɔɖeŋu aɖe na míekpɔ ale si “Satana na” atsu kple asi Kristotɔ aɖe si nɔ anyi le ƒe alafa gbãtɔ me la ‘do dzi’ da alakpa na Mawu. Anania kple Safira ɖoe le woƒe dzi me be yewoaflu apostoloawo. Wodzra woƒe nunɔamesi aɖe hetsɔ gaa ƒe ɖe ko vɛ na apostoloawo. Atsu kple asia di be yewoƒe nu nawɔ dɔ ɖe hamea me tɔwo dzi. Wodi be wòadze be yewodzɔ nu geɖe wu ga home si ŋutɔŋutɔ wodzɔ. Ke hã, Yehowa kpɔ nu si wowɔ, eye wòhe to na wo ɖe eteƒe.—Dɔw. 5:1-10.\n12. Nu kae le dzɔdzɔ ge ɖe ame siwo daa alakpa vɔ̃ɖi dzimematrɔmatrɔe la dzi, eye nu ka tae?\n12 Aleke Yehowa bua alakpadadae? Satana kple alakpadala matrɔdzime siwo katã srɔ̃a eyama la siaa ɖo ta “dzota” la me. (Nyaɖ. 20:10; 21:8; Ps. 5:6) Nu ka tae? Nu si tae nye be, le Yehowa gbɔ la, aʋatsokalawo kple “ame siwo ƒe nuwɔnawo nyɔ ŋu le Mawu ŋkume” lae le ka ɖeka dzi.—Nyaɖ. 22:15, etenuŋɔŋlɔ.\n13. Nu kae míenya tso Yehowa ŋu, eye nu kae esia nyanya ʋãa mí be míawɔ?\n13 Míenyae be Yehowa ‘menye amegbetɔ, ne wòaka aʋatso o.’ Le nyateƒe me la, ‘Mawu mate ŋu aka aʋatso o.’ (4 Mose 23: 19; Heb. 6:18) Eye Biblia gblɔ hã be: ‘Yehowa lé fu aʋatsoɖe.’ (Lod. 6:16, 17) Hafi Yehowa nakpɔ ŋudzedze ɖe mía ŋu la, ele be míanye ame siwo toa nyateƒe ɣeawokatãɣi. Esia tae ‘míekaa aʋatso na mía nɔewo o.’—Kol. 3:9.\n14. (a) Mɔ ka nue míeto vovo na alakpasubɔsubɔhawo me nɔlawo le? (b) Ðe gɔmeɖose si dze le Luka 6:45 la me.\n14 Mɔ aɖe si nu nyateƒe Kristotɔwo to vovo na alakpasubɔsubɔhawo me tɔwo le lae nye ka? Eyae nye be ‘míetoa nyateƒe.’ (Xlẽ Zakariya 8:16, 17.) Paulo ɖe eme be: “Míeɖea mía ɖokui fiana . . . be míenye Mawu ƒe subɔlawo . . . to nyateƒetoto me.” (2 Kor. 6:4, 7) Yesu gblɔ tso amegbetɔwo ŋu be: “Nu si yɔ ame ƒe dzi me lae eƒe nu gblɔna.” (Luka 6:45) Eya ta, ne ame nyui toa nyateƒe le eƒe dzi me la, nyateƒenyawoe wòagblɔ. Ato nyateƒe na amedzrowo, dɔwɔhatiwo, xɔlɔ̃wo kple eƒe ame lɔlɔ̃wo le nu suewo kple nu gãwo me. Bu go siwo me míate ŋu aɖee afia le be míele agbagba dzem be míanye anukwareɖilawo le nu sia nu me la ƒe kpɔɖeŋu aɖewo ŋu kpɔ.\nÐe nèkpɔe be nane gblẽ le nɔvinyɔnu ɖetugbui sia ƒe agbenɔnɔ ŋua? (Kpɔ memama 15, 16 lia)\n15. (a) Nu ka tae mesɔ kura be míanɔ agbe eve nɔm o? (b) Nu kae ate ŋu akpe ɖe sɔhɛwo ŋu be woaƒo asa na hatiwo ƒe nyaƒoɖeamenuwo? (Kpɔ etenuŋɔŋlɔa.)\n15 Ke ne sɔhɛe nènye eye nèdi be hawòtiwo nalɔ̃ yeƒe nya ya ɖe? Ðɔ ŋu ɖo be nàgava nɔ agbe eve nɔm abe ale si sɔhɛ aɖewo wɔnɛ ene o. Wodzena le ƒomea kple hamea me abe ame siwo nɔa agbe nyui ene, gake woƒe nuwɔnawo toa vovo kura ne wole sɔhɛ siwo mesubɔa Yehowa o la dome alo ne wole Internet hahoo kadomɔnuwo zãm. Wogblɔa nya madzetowo, wodoa awu siwo mesɔ o, wosea ha siwo mesɔ na Kristotɔwo o, womua aha alo zãa atike muamewo, wodea ŋutsuha alo nyɔnuha le adzame, alo wɔa nu siwo gavloe wu gɔ̃ hã. Wonye alakpanuwɔlawo, woflua wo dzilawo kple hamea me tɔwo, eye womewɔa nuteƒe na Mawu o. (Ps. 26:4, 5) Ne míele Yehowa ‘bum kple míaƒe nuyiwo, gake míaƒe dzi te ɖa xaa tso egbɔ’ la, enyana. (Marko 7:6) Eya ta, enyo sãsãsã wu be míawɔ lododo sia me nyawo dzi: “Wò dzi megaʋã ŋu nu vɔ̃ wɔlawo o, ke boŋ vɔ̃ Yehowa ɣeawokatãɣi.”—Lod. 23:17. *\n16. Ne míele ɣeyiɣiawo katã ƒe subɔsubɔdɔ ƒe dɔbiagbalẽvi kpem ɖo la, aleke wòle be míaɖo nyabiaseawo ŋui?\n16 Ðewohĩ èdi be yeanye gbesiagbe mɔɖela alo yeaƒo ye ɖokui ɖe ɣeyiɣiawo katã ƒe subɔsubɔdɔ tɔxɛa ƒe akpa aɖe me, abe subɔsubɔ le Betel ene. Ne èle dɔbiagbalẽvia kpem ɖo la, ele vevie ŋutɔ be nàɖi anukware ahato nyateƒe le nyabiase siwo katã ku ɖe wò lãmesẽnyawo, nu siwo nètsɔ ɖea modzakae kple wò agbenɔnɔ ŋu la ŋu ɖoɖo me. (Heb. 13:18) Ke ne èƒo ɖokuiwò ɖe nuwɔna makɔmakɔ aɖe me alo ènɔ agbe aɖe si medze Kristotɔwo o evɔ mègblɔe na hamemetsitsiwo o ya ɖe? Na hamemetsitsiwo nakpe ɖe ŋuwò ale be nàte ŋu atsɔ dzitsinya dzadzɛ asubɔ Yehowa.—Rom. 9:1; Gal. 6:1.\n17. Ne mía yometilawo le gbe biam mí tso mía nɔviwo ŋu la, nu kae wòle be míawɔ?\n17 Le kpɔɖeŋu me, ne dziɖuɖumegãwo xe mɔ ɖe Fiaɖuƒedɔa ŋu le miaƒe dukɔa me eye wolé wò hele gbe biam wò tso nɔviwò Kristotɔwo ŋu ɖe, nu kae wòle be nàwɔ? Ðe wòle be nàgblɔ nu siwo katã nènya na woa? Nu kae Yesu wɔ esime Roma nutodziɖulaa nɔ gbe biamee? Le ɖekawɔwɔ me kple Ŋɔŋlɔawo me gɔmeɖose si nye “ɖoɖoeziɣi li, eye nuƒoɣi li” la, Yesu meɖo nya aɖeke ŋu nɛ le go aɖewo me o! (Nyagb. 3:1, 7; Mat. 27:11-14) Le go siawo tɔgbi me la, enyo be míaɖɔ ŋu ɖo ahadze aye ale be míagade mía nɔviwo afɔku me o.—Lod. 10:19; 11:12.\nAleke nàwɔ anya ɣeyiɣi si me nàzi ɖoɖoe kple ɣeyiɣi si me nàgblɔ nyateƒe bliboa? (Kpɔ memama 17, 18 lia)\n18. Ne hamemetsitsiwo bia nya mí tso mía nɔviwo ŋu la, nu kae wòle be míawɔ?\n18 Ke ne ame aɖe wɔ nu gbegblẽ aɖe si nye ŋkubiãnya le hamea me eye nènya nu tso eŋu ɖe? Hamemetsitsiwo ƒe agbanɔamedzie wònye be woakpɔ egbɔ be hamea le dzadzɛ, eya ta, ate ŋu ava hiã be woabia wò be nàgblɔ nu si nènya tso nyaa ŋu na yewo. Nu kae nàwɔ, vevietɔ ne nyaa ku ɖe xɔ̃wò vevi aɖe alo wò ƒometɔ aɖe ŋu? Biblia gblɔ be: “Ðasefo nyateƒetɔ gblɔa nya si le eteƒe.” (Lod. 12:17; 21:28) Eya ta, agba le dziwò be nàgblɔ nyateƒe bliboa na hamemetsitsiawo, ke menye nyaa ƒe akpa aɖe ko alo abaɖa afɔ na nyaa o. Gome le wo si be woanya nyateƒea ale be woate ŋu anya mɔ nyuitɔ si dzi woato akpe ɖe nu gbegblẽ wɔlaa ŋu wòadzra woa kple Yehowa dome ɖo.—Yak. 5:14, 15.\n19. Nu ka me míadzro le nyati si kplɔ esia ɖo me?\n19 Hakpala David do gbe ɖa na Yehowa be: “Nyateƒetoto si tso dzi me kee nèdina.” (Ps. 51:6) David nyae be keke dzi me kee wòtsona be míato nyateƒe. Kristotɔ vavãwo ‘toa nyateƒe na wo nɔewo’ le nu sia nu me. Go bubu aɖe si me míate ŋu aɖee afia le be míeto vovo na alakpasubɔsubɔhawo me tɔwoe nye be míafia nyateƒea amewo le gbeƒãɖeɖedɔa me. Míadzro ale si míawɔ esiae la me le nyati si kplɔ esia ɖo me.\n^ mm. 15 Kpɔ agbalẽ gbadza si nye Nya 10 Siwo Sɔhɛwo Biana Ƒe Ŋuɖoɖowo, Nyabiase 6 lia, si ƒe tanyae nye, “Aleke Mawɔ Anɔ Te Ðe Hatiwo Ƒe Nyaƒoɖeamenu Nu?,” kple nyati si nye, “Agbe Eve Nɔnɔ—Ame Kawoe Dze Be Woanya?,” si dze le March 8, 1994, ƒe Nyɔ! me, axa 18.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2018